text:
MATAUPU 76
Ua Faiʻaiga Faatasi ma se Faresaio
UA TAʻUSALAINA E IESU LE ʻAU FARESAIO FAAFIAAMIOTONU
A o iai Iesu i Iutaia, ua ia taliaina se valaaulia e faiʻaiga faatasi ma se Faresaio. E foliga mai o se taimi o le aoauli lea ua valaaulia ai o ia mo le taumafataga. (Luka 11:37, 38) A o leʻi faia le taumafataga, ua faia e le ʻau Faresaio la latou tū masani, o le fafano lea o o latou lima e oo i o latou tulilima. Ae e lē o faia faapea e Iesu. (Mataio 15:1, 2) O le mea moni, e lē solia le Tulafono a le Atua pe afai e fafano lima e oo i tulilima. Peitaʻi, o lenei tū masani e lē o se faiga e manaʻomia e le Atua.
Ua faateʻia le ʻau Faresaio i le vaai atu e lē o faia e Iesu lenei tū masani. Ua silafia e Iesu o latou manatunatuga, ma ua ia fetalai atu: “O outou le ʻau Faresaio, ua outou faamamā tua o le ipu ma le tanoa, a o totonu o outou ua tumu i mea ua faoa ma le amioleaga. O outou tagata vālea e! Tou te lē iloa ea, o lē na faia le tua o le ipu, na ia faia foʻi ma totonu?”—Luka 11:39, 40.
E lē faapea o le lē fufuluina o lima a o leʻi aai le faafitauli, ae o uiga faafiaamiotonu o le ʻau Faresaio ma isi tagata. E ui lava ua fai ma a latou masani le faia o lenei tū faalelotu o le fufulu o o latou lima, ae e lē o mafai ona faamamā o latou loto mai i mea leaga. O lea ua fautua atu ai Iesu iā i latou: “Ia foaʻi atu mea e fai ma meaalofa mai i o outou loto, ona mamā ai lea o isi mea uma ua iā te outou.” (Luka 11:41) Maʻeu le moni o nei upu! E tatau ona faia foaʻi ma se loto alofa, ae e lē faia ona o se faanaunauga e faaofo ai isi e ala i le faafoliga atu e amiotonu.
E lē faapea e lē o faia e nei tane ni foaʻi. Ua faailoa atu e Iesu: “Ua outou avatu mea e sefuluaʻi o le mili, ma le pekano, ma isi fualaau ʻaina uma, peitaʻi ua outou manatu māmā i le amiotonu ma le alofa i le Atua! O mea nei, na tatau ona outou faia, ae aua foʻi le tuua isi mea.” (Luka 11:42) I le Tulafono a le Atua, sa manaʻomia ona totogi atu le sefuluaʻi (po o le sefulu pasene) o fua o le laueleele. (Teuteronome 14:22) E aofia ai i na mea le mili ma le pekano ma isi fualaau ʻaina uma, lea e faamanogi ai meaʻai. Sa faamaoni le ʻau Faresaio i le totogiina atu o le sefuluaʻi mo nei fualaau ʻaina. Ae faapefea isi mea e sili atu ona tāua o loo taʻua i le Tulafono, e pei o le faia o le mea tonu ma savavali ma le Atua ma le faamaulalo?—Mika 6:8.
Ua fetalai atili atu Iesu: “Oi talofa iā te outou le ʻau Faresaio, auā ua outou fiafia i nofoa pito i luma i sunako ma faafeiloaʻiga a tagata i nofoaga faitele! Oi talofa iā te outou, auā ua pei outou o tuugamau ua lē iloa, ua savavali ai tagata ae latou te lē iloa!” (Luka 11:43, 44) Ioe, e mafai ona savavali tagata i luga o nei tuugamau e aunoa ma lo latou iloaina, ma lē mamā ai i latou e tusa ai ma le Tulafono. Ua faaaogā e Iesu lenei mea moni, e faamatilatila ai le faigatā ona iloa o le lē mamā o le ʻau Faresaio.—Mataio 23:27.
Ua faitio atu se tasi o i latou e atamai i le Tulafono a le Atua e faapea: “Le Aʻoaʻo e, ua e faatigā iā i matou i au upu.” Peitaʻi e tatau i nei tane ona iloa, e latou te lē o taulau i le avatuina o se fesoasoani i tagata. Ua faapea atu Iesu iā i latou: “Oi talofa iā te outou o ē e atamamai i le Tulafono, auā ua outou faaee atu avega mamafa i tagata, ae e tou te lē mananaʻo e sii i na avega i o outou tamatamaʻilima! Oi talofa iā te outou, auā ua outou fausia tuugamau o perofeta, ae na fasiotia i latou e o outou augātamā!”—Luka 11:45-47.
O avega o loo taʻua e Iesu, e faasino atu i uputuu ma le auala e faauiga ai e le ʻau Faresaio le Tulafono. E latou te faamalosia tagata ina ia tausisia nei mea uma, ma ua avea ai ma avega mamafa. O le faia faapea, ua faafaigatā ai e le ʻau Faresaio olaga o tagata. Ua latou faafoliga atu e pei o loo latou faamamaluina perofeta, e ala i le fausia o tuugamau mo i latou. Peitaʻi o le mea moni, ua latou faataʻitaʻi i uiga ma amioga a o latou augātamā, lea na fasiotia perofeta a le Atua e amata mai lava iā Apelu. Ua latou saʻilia foʻi se avanoa ina ia fasiotia ai le Perofeta sili a le Atua. Ua fetalai Iesu, o le a tali atu lenei tupulaga i le Atua ona o toto o nei perofeta. O le mea lenā na tupu pe tusa o le 38 tausaga mulimuli ane i le 70 T.A.
Ua faaauau le fetalaiga a Iesu: “Oi talofa iā te outou o ē e atamamai i le Tulafono, auā ua outou aveesea le ki o le malamalama; auā tou te lē ulu atu lava i ai, ua outou taofia foʻi i latou o le a ulu atu i ai!” (Luka 11:52) E tatau ona aʻoaʻoina atu e nei tane le uiga moni o le Afioga a le Atua, nai lo o lea, ua latou aveesea mai i tagata le avanoa e iloa ma malamalama ai e faatatau i lenei mea.
O le ā le auala ua tali atu ai le ʻau Faresaio ma le ʻautusiupu? A o maliu ese atu Iesu, ua amata ona latou tetee atu ma tuʻifesili o ia. E latou te lē o fesili atu ona o le fia malamalama. Peitaʻi, ua latou lamalama iā Iesu ina ia fetalai ane i se upu e mafai ona latou puʻea ai o ia.


c: text/html

text:
Tauva Afoa-Le’i mo le tofi kovana ma le lutena kovana
O le ofoina atu o le agava’a, tomai ma le ola e tautua ai le atunu’u ina ia mafai ona si’itia le tulaga manuia o tagata uma o Amerika Samoa, o se tasi lea o mafua’aga ua a’e ai se tofa i le afioga i le Aloalii ia Afoa Moega-Lutu, ma le tofa i le to’oto’o ia Le’i Sonny Thompson, e fa’alauiloa lo la fa’amoemoe mo le tausinioga i le tofi kovana ma le lutena kovana, i le palota tele ia Novema 2012.
O taeao ananafi na fa’alauiloa aloa’ia ai e Afoa ma Le’i lo la fa’amoemoe ma i se fa’atalatalanoaga ma le Samoa News na fa’ailoa ai e Afoa e fa’apea, o se tasi o fesili tele o le a fesiligia ai o ia e le atunu’u, e o’o lava foi i lona aiga ma lana fanau, pe aisea lava ua saga mana’o ai e tauva mo le tofi, ae o lea ua mae’a atu isi tausinioga e lei filifilia o ia e le atunuu.
“O la’u tali i ai, e mafua ona ou naunau pea ou te tauva i le tofi kovana, ona ou te talitonu e mafai ona ou faia se suiga mo le malo, ou te mafai ona ou fesoasoani e tuuina atu le atunuu i se isi tulaga e sili atu nai lo le tulaga o loo i ai nei, ma ou te talitonu foi o loo i ai le meaalofa a le Atua i totonu ia te a’u, e fai ai a’u ma la’u paga o Le’i ma auauna mo le atunu’u,” o le saunoaga manino lea a Afoa.
O le 5 ai lenei o tausigioga mo le tofi kovana ma le lutena kovana o tauva ai le afioga Afoa, lea e aofia ai tausaga e lua sa la toalua ai ma Lealaifuaneva P. Reid, a’o ia tausinio mo le tofi lutena kovana, ma tausaga e tolu na tauva ai mo le tofi kovana, lea e aofia ai le uluai taimi ma le tofa ia Taeaoafua Meki Solomona, o le taimi lona lua ma le tofa ia Velega Savali Jr, atoa ai ma le faamoemoe e pei ona la faalauiloa ma le tofa Le’i.
Na taua e Afoa ma Le’i, o la fa’anaunauga pe afai e fa’apaleina i laua i le tofi, o le a la filifilia tagata pito sili ona i ai le agavaa ma le tomai latou te vaavaalua i le taitaiina o le malo.
“Afai ma te tulai mai i le tofi, o le a ma filifilia tagata lelei i le galuega, e le faailoaina poo ai oe ae fea le vaega ete i ai, afai lava o loo i ai le agavaa ia te oe, o lona uiga o oe e fetaui mo le tofi,” o le saunoaga lea a Afoa.
“O le faanaunauga lava foi lea o loo ia te i maua, ia mafai ona fesoasoani i le lumanai o alo ma fanau o le atunuu, aua o i latou o loo i ai le lumanai o le malo,” o le saunoaga lea a Le’i.
Na taua e Afoa ma Le’i, ua mafua ona filifili e le isi le tasi la te paga mo le faamoemoe, ona ua lava le masani ma le iloa o le isi i le tasi, e tutusa foi o la faanaunauga mo le faaleleia o le atunuu aemaise ai o le avea ma taitai.
Saunoa Afoa, e mafua ona manuia le taitaiga o le malo pe afai e galulue faatasi tagata uma. Sa ia aumaia se ata faataitai o lona talitonuga lea i vaega o le tino o le tagata (tulou), pe afai e le galulue faatasi vaega uma o le tino, e le mafai ona gaioi le tino, e faapena foi le malo, e le mafai ona manuia pe afai e le galulue faatasi vaega uma.
Na o la taua e faapea, e le o i ai se faanaunauga e fia tauva i le tofi ona o se sailiga manuia mo la aiga, aua ua mautu ma lelei o la aiga, ae pau le lagona e fia ofo atu le tautua mo le atunuu ina ia mafai ai foi ona manuia aiga uma.
O nisi o mataupu o loo aofia i totonu o le manulauti a Afoa ma Le’i, lea foi ua faamoemoe o le a faalauiloa aloaia i se taimi o i luma, e aofia ai gaioiga mo le faaleleia o le Falemai, tulaga o Aoaoga, Galuega, Faaleleia o le Tamaoaiga, faapea ai ma le atina’eina o le soifuaga mo aso faisoo.
O le afioga i le Aloalii ia Afoa o ia o se loia mo le tele o tausaga o lana auaunaga i le atunuu, ma ua toatele foi i latou ua silafia lenei tamalii i lana tautua.
O le tofa i le tootoo ia Lei e mai le Ofu, Manu’a, le nuu na amata mai ai lona soifuaga aoaoina, ma faaauau atu ai i le aoga maualuga a Samoana ma faauu ai i le 1971. Na malaga atu Lei ma a’o tauina o ia i Amerika i se tasi o Iunivesite i le setete o Illinois ma maua ai lana faailoga o le B.A Science in Education. Sa faaauau lona soifuaga aoaoina i se tasi o Iunivesite i Kalefonia ma maua ai le faailoga o le Master Degree in Human Resources and Management Development.
E 21 tausaga sa tautua ai Le’i i le Air Force a le malo tele, ma malolo litaea mai ai loa i le tausaga e 1993, ao ia umia le tulaga o le Major. (Air Force - Maj).
Ina ua taliu mai o ia i le atunuu, sa avea o ia ma pule i le vaega o le Saogalemu ma le Soifua Maloloina mo tagata faigaluega a le Kamupani o le StarKist Samoa mo tausaga e 12, a’o lei filifilia o ia e avea ma Faatonusili o le Matagaluega o le ‘Administrative Services’ mo tausaga e 8 seia oo mai i le taimi nei.
O loo tautua foi o ia o se Tiakono mo lana ekalesia EFKAS i Ofu, o ia o le Taitai o le Komiti o le Atina’e, o ia foi o se tasi o tootoo mai Ofu.

robotstxt: allowed

filter: keep


text:
LE OLOMATAMATA NU. 3 2016
Pe a Maliu Sē e Pele iā te Oe
E leai se tasi o i tatou e sao mai i aafiaga o le oti. O le ā e tatou te faia pe a maliu se tasi o le aiga po o se uō vavalalata?
Pe a maliu Sē e Pele iā te Oe
E mafai faapefea ona feagai se tasi ma le faavauvau? Pe e iai se faamoemoe mo ē e pele iā i tatou ua maliliu?
Pe e Sesē le Faavauvau?
Ae faapefea pe afai e manatu isi ua e soona faavauvau i le maliu o sē e pele?
Pe a Lagona le Faavauvau
O loo iai i le Tusi Paia fesoasoani talafeagai ua faamaonia le aogā.
Faamāfanafana i Ē Faavauvau
E oo lava i uō vavalalata e lē mafai ona iloa lelei manaʻoga moni o sē o loo faavauvau.
O le a Toetutū Mai Ē ua Maliliu
Pe e moni le faamoemoe o loo taʻua i le Tusi Paia?
E te Silafia?
O ai le tamā o Iosefa? O ā ituaiga ʻie ma vali sa maua i taimi o le Tusi Paia?
Sa Aʻoaʻoina Aʻu ia Faaaloalo i Fafine Faapea Aʻu
Sa faitau e Joseph Ehrenbogen se manatu i le Tusi Paia na fesoasoani iā te ia e matuā suia ai lona olaga.
“Ua Ou Lotomalie e ma te Ō”
E lē gata i le faatuatua, ae sa faaalia foʻi e Repeka isi uiga mataʻina.
O le ā le Manatu o le Tusi Paia?
Pe e sesē ona tatou taʻua le suafa o le Atua?


text:
MATAUPU 40
Se Lesona e Faatatau i le Lotofaamagalo
UA SASAA E SE FAFINE AGASALA LE SUĀUU I VAE O IESU
UA FAATAʻITAʻIA MAI LE LOTOFAAMAGALO I SE TAGATA NOFO AITALAFU
E faalagolago le auala e tali atu ai tagata i fetalaiga ma galuega e faia e Iesu, i le tulaga o o latou loto. E faamaonia lea vala i se mea ua tupu i Kalilaia. Ua valaaulia e se Faresaio e igoa iā Simona Iesu ina ia la faiʻaiga faatasi i lona fale, ma atonu ina ia faamasani ai i lē o loo faia nei galuega mamana. Ua talia e Iesu le valaaulia, ma atonu ua ia vaai i ai o se avanoa lelei lea e talaʻi atu ai iā i latou o loo iai i inā. Sa ia faia foʻi faapea i le tele o taimi na valaaulia ai o ia e aai faatasi ma le ʻauaolafoga ma tagata agasala.
Peitaʻi, e lē o faia iā Iesu le tulaga faaaloalo e masani ona faaalia i mālō. O le pefua o auala i Palesitina, e māfua ai ona palapalā vae o tagata faimalaga. O lea, o le tū masani e faaalia ai le agaga talimālō, o le mulumulu lea o vae o mālō i sina vai mālū. Peitaʻi e lē o faia lenā gaoioiga iā Iesu. E lē o sogi atu foʻi se tasi e faafeiloaʻi ai iā te ia. O le isi tū masani, o le uuina lea i le suāuu o le ao o se mālō. Ae e lē o faia foʻi faapea iā Iesu. Faamata o loo talileleia moni Iesu?
Ua amata le taumafataga, ma o loo taooto mālō e taumamafa. Peitaʻi, ua ulufale atu se fafine i le potu ae e leʻi valaauliaina o ia. Ua “lauiloa [o ia] i le aai o sē e agasala.” (Luka 7:37) O tagata lē lelei atoatoa uma lava e agasala, peitaʻi e foliga mai o loo ola lenei fafine i se olaga lē mamā, atonu o ia o se fafine talitane. Atonu na faalogo o ia i aʻoaʻoga a Iesu, lea e aofia ai le valaaulia mo ʻi latou uma ua mafatia i avega, e ō atu iā te ia ina ia maua ai le faafouina.’ (Mataio 11:28, 29) O le pāʻia o le loto o lenei fafine i fetalaiga ma galuega a Iesu, ua uunaʻia ai o ia e saʻili Iesu.
Ua sau o ia i tua o Iesu, ma tootuli i ona vae. Ua tagi ma ua maligi ona loimata, ma ua susū ai vae o Iesu. Ua ia soloi vae o Iesu i lona lauulu, ma sogi lemū atu i ai ma uu i le suāuu manogi. Ua iloa atu e Simona lenei gaoioiga, ma ua lē fiafia ai o ia. Ua ia faapea ifo iā te ia lava: “Afai o se perofeta lenei tagata, semanū na te iloa le ituaiga o fafine lea o loo tago atu iā te ia, o ia o se fafine agasala.”—Luka 7:39.
Ua silafia e Iesu manatunatuga o Simona, ona ia faapea atu lea: “Simona, e iai se mea ou te fia fai atu ai iā te oe.” Ua tali mai Simona: “Le Aʻoaʻo e, saunoa mai ia!” Ua toe faaauau le faamatalaga a Iesu: “E toʻalua ni tamāloloa na nofo aitalafu i se tagata na nonō atu tupe iā i laʻua, o le tasi na aitalafu i le lima selau tenari, a o le isi e lima sefulu tenari. Ina ua leai ni a la mea e toe totogi atu ai, ona ia faamagalo lea ma le lotoatoa a la aitalafu. O lea, o ai o i laʻua e sili ona alofa iā te ia?” Ua tali toaʻi atu Simona: “Ou te manatu o lē na faamagaloina lana aitalafu telē.”—Luka 7:40-43.
Ua faapea atu Iesu ua saʻo lana tali. A o silasila atu Iesu i le fafine, ua ia faapea atu iā Simona: “Ua e vaai mai i le fafine lenei? Na ou ulufale mai i lou fale, e te leʻi aumaia ni vai e fufulu ai oʻu vae. A o le fafine lenei, ua ia faasusū oʻu vae i ona loimata ma soloi ai i lona lauulu. E te leʻi sogi mai iā te aʻu; a o lenei fafine, e mai lava i le taimi na ou sau ai, na sogi lemū mai pea o ia i oʻu vae. E te leʻi uuina loʻu ulu i se suāuu; a o lenei fafine, ua ia uuina oʻu vae i le suāuu manogi.” Ua silafia e Iesu le salamō moni o lenei fafine mai i lona olaga lē mamā o loo ola ai. O lea, ua ia toe fetalai atu ai: “Ua faamagaloina ana agasala e ui ina tele, auā ua tele lona alofa. A o lē ua faamagaloina i se mea itiiti, e itiiti foʻi lona alofa.”—Luka 7:44-47.
E lē faapea ua manatu māmā pe lē amanaʻia e Iesu amioga lē mamā. Peitaʻi, o loo ia faaalia le tigā alofa ma le malamalama i tagata e faia agasala matuiā, ae mulimuli ane faaalia le salamō ma liliu atu i le Keriso mo se mapusaga. Maʻeu le faamāfanafanaina o lenei fafine ina ua fetalai atu i ai Iesu: ʻUa faamagaloina au agasala. O lou faatuatua ua faaolaina ai oe; inā e alu ia ma le manuia.’—Luka 7:48, 50.


text:
Tele fesili a faipule e uiga i le polokalame o le ARRA
E to’atele Faipule na o latou fesiligia le alii pule o le Ofisa o le ARRA, susuga Pat Galea’i, e tusa ai o vaega tupe lea ua mafai ona fa’amanuiaina ai le tamaoaiga o le atunu’u, talu ona amata le polokalama a le ARRA, i le 2010.
O le ARRA, o vaega tupe ia sa famatuu mai e le malo tele i setete uma ma teritori e fesoasoani i le toe fa’aleleia atili o le tamaoaiga o vaega ‘ese’ese o le malo tele, e ala i le fa’a tula’ia o galuega fou, fa’atino ma fa’atupe nisi o atina’e, e le o mafai ona fa’atupeina, fa’atasi ai ma le fa’amoemoe ia maua se fesoasoani mo pisinisi tua, atoa ai ma le malo.
O le vaiaso ua mavae, na faia ai se iloiloga a le komiti o le Fa’agaioiga i lalo o le ta’ita’iga a le ta’ita’ifono, le susuga Faimealele Anthony Allen, a le malo a le maota o sui, mo le toe iloiloina o lenei polokalama.
Na taua e Galea’i i luma o le komiti e faapea, talu ona amata mai le polokalama a le ARRA mo Amerika Samoa, e tusa ma le $250 miliona le tupe sa tuuina mai mo le teritori, ma o lea tupe ua mae’a ona fa’aaoga le $150 miliona, ae toe $100 miliona o lo o totoe.
O le tupe o lo o totoe e aofia ai le silia i le $83 miliona lea ua tuuina atu mo le tosoina mai o le uaea o feso’ota’iga mo le kamupani telefoni a le ASTCA, ma le $16 miliona o lo o fa’asoasoa atu i nisi o galuega ma atinae i le atunuu.
O le to’atele o faipule sa latou fesiligia vaega tupe ‘ese’ese o lo o fa’asoasoa atu i polokalama a matagaluega ‘ese’ese a le malo.
Sa fia malamalama foi afioga i faipule pe fia se tupe o lo o alu sa’o i totonu o le tamaoaiga o le teritori mai le tupe atoa lenei, e ui o ia fa’amaumauga e le i mafai ona tu’uina atu e leARRA i luma o le komiti.
Saunoa Vailiuama Steve Leasiolagi e fa’apea, sa tatau ona malamalama i le ripoti a le ARRA, le aofa’i o le tupe o lo o alu i totonu o le atinae o le atunu’u, aofa’i o galuega fou ua maua talu ona amata le a le ARRA, atoa ai ma ni pisinisi fou ua mafai ona fa’atula’i i le atunu’u.
Na fesiligia e Larry Sanitoa tulaga o tupe ua toe faapolokalama ina ua o’o atu i le taimi e tatau ai ona fa’aaoga, ae lei fa’aaogaina lava, lea na ta’ua ai e Galea’i, pe tusa ma le $4 miliona le tupe sa toe faapolokalama mai i le matagaluega o Aoga, ma tu’uina atu ai loa i le Ofisa o Tautua tau Pulega.
Ina ua fesiligia ni tulaga o penefiti e maua mai e tagata i le ASPA tauala mai i le polokalame a le ARRA na taua e Galea’i e faapea, e le o toe umi se taimi e toe faaitiitia pili a le ASPA pe afai ae faaaoga le malosi lea e maua maii le la, e ui e lei vavala mai i le taimi nei, peitai e i ai lona talitonuga e le o toe mamao.
Peitai na saunoa Vailiuama e faapea, “ua oi tagata i le maualuga o le tau o le eletise ma le vai, ae o lea lava e leai se fesoasoani o maua mai i le ASPA.”
I le faaiuga o le iloiloga na manino ai nisi o faipule i le tulaga ua i ai le polokalame, faatasi ai ma fautuaga ua latou tu’uina atu ina ia una’ia pea matagaluega e fa’aaoga tupe ina ia aua nei toe fa’afoi i le malo tele.


text:
Tele mataupu na laga i le iloiloga a le falema’i
O le mafuaaga autu e talitonu le falema’i ua mafua ai ona to’atele tagata mama’i, tele vailaau ma fualaau e mana’omia mo togafitiga o gasegase, o le soona tausami o tagata o le atunuu i taumafa e le tatau mo le tino, ma ua avea ai Samoa o le atunuu numera tasi i le lalolagi i le lapopo’a o ona tagata.
I le ulua’i folasaga a le Taitaifono o le Komiti Faafoe a le Falemai o le LBJ i le fonotaga lea sa faia i le aso Faraile na te’a nei, e faamalamalama ai e le falemai a latou siitaga i le atunuu, sa saunoa ai Moananu Va e faapea, i suesuega sa faia e le Vaega o le Soifua Maloloina i le lalolagi, ua manino mai, o Samoa e numera tasi i le lalolagi i le lapopo’a ma mamafa ona tagata.
“Aisea e mafua ai ona lapopo’a, mamafa ma aafia gofie tagata Samoa i ma’i, e mafua mai i le sese o meaai o loo tatou faaaogaoina, e fiafia tele i apa inu, o nai mea suamalie ae ua le naunau e faaaoga taumafa e maua ai le soifua maloloina,” o le saunaoga lea a Moananu.
O nisi o faamaumauga na faailoa e Moananu i le fonotaga i le vaiaso na te’a nei sa ia taua ai e faapea, mai le toa 117 o tagata o lo o togafitia i le gasegase o le faamama toto i le taimi nei i le LBJ, o lo o aofia ai ma se tamaititi e 14 tausaga le matua.
Na taua e Moananu, o le mafuaaga autu o nei faafitauli, o le le fuafua lelei e le atunuu o taumafai tatau mo i latou.
I tulaga o pepe na fananau mai i le uluai 5 masina o le tausaga, o lo o taua ai le toatele o pepe na fananau mai ia Ianuari seia oo mai ia Me na te’a nei.
I le masina o Ianuari, e 94 pepe na fananau ai, o Fepuari e 89, o Mati e 91, o Aperila e 92 ma Me e 97.
“Ua to’atele naua pepe o loo faananau mai i lea masina ma lea masina, ma ua tele naua ai togafitiga e manaomia e le falemai mo le atunuu, ae o loo feagai le falemai ma faafitauli tau tupe i le taimi nei, ma ua avea ai lea o se tasi o to’atuga i le auaunaga a le falemai mo le atunuu,” o le saunoaga lea a Moananu.
E lata i le toa 30 i latou na faatasi atu i le iloiloga lea sa valaauina e le pulega a le LBJ i le aso Faraile na te’a nei, e faamanino atili ai tulaga o siitaga i ana tautua ia ua fuafua e faamamaluina i se taimi o le masina fou.
Na taua e le pulesili o le LBJ ia Michael Gerstenberger e faapea, o le tautua autu a le LBJ, e le aofia ai le sailiga o tupe e faatupe ai ana tautua.
O nisi na auai i lenei iloiloga e aofia ai tagata taitoatasi, o se alii faipule mai le fono faitulafono ia Faimealelei A. Allen, o alii ma tamaitai fomai o le LBJ, atoa ai ma se sui o lo o tauva i le faiga palota o loo lumanai nei mo le tofi lutena kovana, le tofa ia Lei S. Thompson.
O le mataupu na lagalaga ai finagalo o le toatele, o le tulaga i totogi o tagata faigaluega a le falemai, lea na taua e Gerstenberger e faapea, o le 52% o le latou paketi e $37 miliona e alu i totogi o tagata faigaluega.
Saunoa le alii faipule ia Faimealelei, e tatau i le pule o le falemai ona faamanino atili lana faamatalaga i tulaga o totogi, ina ia manino lelei pe fia le tupe o lo o alu i le totogiina o tagata o loo galulue i le aso ma le po e tautua le atunuu, ae fia foi le tupe o loo totogi ai le vaega lea e nofonofo i totonu o le ea malulu, ma ta’i to’alua pe ta’i to’atolu foi i le faatinoina o le galuega e tasi.
Na taua e Gerstenberger e faapea, o le faafitauli o le paketi a le LBJ o loo i ai, o le 80% e faalagolago i tupe mai le feterale, peitai o lea ua faaalia e le malo tele nisi o ana fuafuaga e aofia ai le faaitiitia o tupe o loo faaalu i nisi o ana polokalame, ona o le tulaga faaletonu ua i ai le tamaoaiga o le lalolagi i le taimi nei.
Fai mai Gerstenberger, afai ae faaitiitia tupe o loo aumai i le feterale mo le LBJ, o lona uiga o le a faapea foi ona faaauau pea ona feagai le LBJ ma faafitauli tau tupe.


text:
Aʻoaʻoga a le Tusi Paia
Ua saunia e le Tusi Paia fautuaga aogā e faatatau i mataupu e sili ona faigatā i le olaga. Ua faamaonia lona aogā a o faagasolo le tele o senituri. I le vaega lenei, o le a e silafia ai le tāua o le faatatauina o fautuaga o loo i le Tusi Paia.—2 Timoteo 3:16, 17.
Mataupu Fou
Pe e Saʻo Aʻiaʻi le Tusi Paia?
Afai o le Tusi Paia e mai le Atua, e tatau la ona sili atu i lo o se isi lava tusi.
O le ā le Manatu o le Tusi Paia i le ʻAva Malosi? Po o se Agasala le Inu i le ʻAva Malosi?
Ua taʻua i le Tusi Paia ni vala e agoā ai le uaina ma isi ʻava malosi.
Fesoasoani mo le Aiga
TAMAITI
Ia Uaʻi Lelei i Sauniga
Aiseā e tāua ai le faalogo ma aʻoaʻo i sauniga?
ULUGALII
Faalagolago i le Atua mo se Faaipoipoga Fiafia
E lua ni fesili tāua e mafai ona fesoasoani iā te oe e faaleleia ai lau faaipoipoga.
MĀTUA
E Faapefea Ona Maua e Lou Aiga le Fiafia?
E finagalo Ieova, o le Atua fiafia, ina ia fiafia aiga. Mātau fautuaga aogā a le Tusi Paia mo tane, avā, mātua, ma fanau.
TAMAITI
Suafa o Ieova
Pe e te iloa le uiga o le suafa o le Atua?


text:
Ia Saʻili le Malo ae Lē o Meafaitino
ʻIa faaauau pea ona outou saʻili le malo o le Atua, ona faaopoopoina ai lea o nei mea iā te outou.’—LUKA 12:31.
PESE: 40, 98
1. O le ā le eseesega o mea tatou te manaʻomia moni ma mea tatou te mananaʻo ai?
E IAI le faaupuga e faapea, e tele atu mea e manaʻo i ai le tagata nai lo o mea e na te manaʻomia moni. E foliga mai, e lē iloa e le toʻatele le eseesega o mea e manaʻomia moni ma mea e mananaʻo ai. O le ā le eseesega? O mea e manaʻomia moni, o mea ia e tatau ona iai ona e faalagolago i ai le ola. O “mea e manaʻomia moni,” e aofia ai meaʻai, lavalava, ma mea e nonofo ai. Ae o “mea e mananaʻo ai,” e faasino atu i se mea e te fia mauaina ae e lē faalagolago i ai le ola i aso taʻitasi.
2. O ā nisi o mea ua mananaʻo ai tagata?
2 E eseese mea e mananaʻo ai tagata e fua i le vaipanoa o loo ola ai. I atunuu tauatiaʻe, e toʻatele e mananaʻo ia lava se tupe e faatau ai se telefoni feaveaʻi, se pasika, po o se fasi fanua. Ae i atunuu tamaoaiga, atonu e naunau tagata e maua ofu taugatā, se fale e telē atu po o se taavale e sili atu ona taugatā. I nei tulaga uma, o loo iai se lamatiaga o le maileia i le matapeʻapeʻa po o le manaʻo tele lea i meafaitino, e tusa pe e lē manaʻomia moni pe e lē gafatia foʻi.
MATAALA I LE MAILEI O LE MATAPEʻAPEʻA
3. O le ā le matapeʻapeʻa?
3 O le ā le matapeʻapeʻa? O le naunau tele lea i ʻoa faaletino nai lo o ʻoa faaleagaga. O le matapeʻapeʻa e aafia ai faanaunauga, o mea e faamuamua ma mea e taulaʻi i ai le olaga. E totō ai iā i tatou le manaʻo ia tele ni meafaitino. O le tagata matapeʻapeʻa atonu e lē tele ni ana tupe pe faia foʻi ni faatauga taugatā. E oo foʻi i tagata matitiva, e mafai ona latou aafia i le matapeʻapeʻa ma lafoaʻia le saʻilia muamua o le Malo.—Epe. 13:5.
4. E faapefea ona faaaogā e Satani “tuʻinanauga o mata”?
4 Ua faaaogā e Satani faiga faapisinisi a lana lalolagi e faatalitonu ai i tatou, o le mauaina o le tele o meafaitino e maua ai le fiafia i le olaga. E atamai Satani e maileia i tatou i “tuʻinanauga o mata.” (1 Ioa. 2:15-17; Kene. 3:6; Faata. 27:20) Ua ofoina mai e le lalolagi ituaiga o meafaitino eseese, e aofia ai mea e sili ona mananaia ma mea e lē masani ai, ma o nisi o na mea e tosina i ai le vaai. Pe na e faatauina se mea e te lē manaʻomia ona na seetia lau vaai i se faasalalauga pe na faaali i se faleoloa? Pe na e iloa mulimuli ane e mafai ona e ola i lou olaga atoa e aunoa ma lenā oloa? O na mea e lē manaʻomia, e na o le faafaigatā ai o o tatou olaga ma mamafa ai la tatou avega. E mafai ona maileia ma tosina ese ai i tatou mai la tatou faasologa faaleagaga o le suʻesuʻeina o le Tusi Paia, sauniuni ma auai i sauniga, ma faia se sao e lē aunoa i le faiva. Ia manatua le lapataʻiga a le aposetolo o Ioane: “E mavae atu foʻi le lalolagi faapea ma ona tuʻinanauga.”
5. O le ā e tupu iā i latou e faaaogā lo latou malosi e maua ai ni mea se tele?
5 E manaʻo Satani e tatou te pologa i ʻOa nai lo o le pologa mo Ieova. (Mata. 6:24) O i latou e faaaogā le malosi e faaputu ai meafaitino, e iʻu atu i se olaga iʻuvale ona o le faamalieina o faanaunauga manatu faapito, e oo foʻi ina vaivai faaleagaga, ma tumu ai i le faanoanoa ma le atuatuvale. (1 Timo. 6:9, 10; Faaa. 3:17) O le mea lenā na faamatalaina e Iesu i lana tala faatusa i le tagata lūlū fatu. Pe a lūlūina le feʻau o le Malo i le vaotuitui, o le a ʻoo i totonu o le loto le tuʻinanau atu i isi mea, ma fetinaʻiina ai le upu ma lē fua mai ai.’—Mare. 4:14, 18, 19.
6. O le ā le lesona tatou te aʻoaʻoina mai iā Paruka?
6 Seʻi o tatou manatu iā Paruka le failautusi a le perofeta o Ieremia. A o lata i le faaumatiaga o Ierusalema lea na valoia mai, na amata ona ʻsaʻili e Paruka mea tetele’ mo ia lava lea e leai se aogā tumau. Peitaʻi, e pau le mea na manaʻomia ona ia tulimataʻia, o le mea sa folafola atu e Ieova iā te ia: “Ou te tuuina atu iā te oe lou ola.” (Iere. 45:1-5) E mautinoa, e leʻi faasaoina e le Atua ni meafaitino na iai i le aai o le a faaumatiaina. (Iere. 20:5) A o lata atu i le iʻuga o lenei faiga o mea, e lē o se taimi lenei e tatou te saʻilia ai le tele o meafaitino. E tusa po o le ā le tautele o a tatou meafaitino, ae e lē tatau ona tatou faatalitalia o le a faasaoina na mea pe a tatou sao atu i le puapuaga tele.—Faata. 11:4; Mata. 24:21, 22; Luka 12:15.
7. O le ā o le a tatou iloiloina, ma aiseā?
7 Na aumaia e Iesu le fautuaga sili i le mauaina o mea manaʻomia o le olaga, e aunoa ma le tosina ese, aafia i le matapeʻapeʻa, po o le soona popole naʻuā. Na ia faaaofia lenā fautuaga i lana Lauga i luga o le mauga. (Mata. 6:19-21) Seʻi o tatou faitauina ma iloiloina se vaega o lenā lauga o loo faamauina i le Mataio 6:25-34. O le faia faapea, e faamautinoa mai ai iā i tatou, e tatau ona tatou ʻsaʻili pea le malo’ ae lē o meafaitino.—Luka 12:31.
E TAUSIA E IEOVA O TATOU MANAʻOGA FAALETINO
8, 9. (a) Aiseā e lē tatau ai ona soona popole i mea tatou te manaʻomia? (e) O le ā sa silafia e Iesu e faatatau i tagata ma o latou manaʻoga?
8 Faitau le Mataio 6:25. Ina ua fetalai Iesu i lana ʻaufaalogologo e ʻaua neʻi toe popole i o latou ola,’ sa tutusa ma lona fetalai atu e “aua le toe atuatuvale.” Sa latou popole i mea sa lē tatau ona latou popole i ai. Na fetalai Iesu e lē tatau ona latou toe faapena, ma sa iai se māfuaaga lelei. O le soona popole naʻuā e oo lava i manaʻoga talafeagai, e mafai ona vaeluaina ai le mafaufau o se tagata ma tosina ese ai, ma lafoaʻia ai mea faaleagaga lea e sili ona tāua i le olaga. Na manatu mamafa Iesu i ona soo, ma e faafā ona ia toe lapataʻia i latou i lana lauga e faatatau i le mataʻutia o lenei faanaunauga.—Mata. 6:27, 28, 31, 34.
9 Aiseā na fetalai ai Iesu e aua neʻi popole i a tatou meaʻai, meainu po o lavalava? Pe e lē o mea ea na e manaʻomia moni i le olaga? O le tulaga moni lenā. Pe afai e tatou te lē mauaina na mea, pe lē o se mea masani ea le lagona ai o le atuatuvale? O le mea moni lenā o le a tupu, ma na silafia e Iesu lenā mea. Na ia malamalama lelei i mea e manaʻomia e tagata i aso taʻitasi. Ae sili atu i lenā, na ia silafia tulaga faigatā o le a fesagaʻia e ona soo o le a soifua i senituri mulimuli ane, a o faagasolo “aso e gata ai” lea e oo mai ai “aso e sili ona faigatā.” (2 Timo. 3:1) O na tulaga e aofia ai le leai o ni galuega, taugatā o le soifuaga, utiuti o meataumafa ma le matuā matitiva o le toʻatele. Peitaʻi, na silafia foʻi e Iesu e tāua atu le ola nai lo o meaʻai, ma le tino nai lo o lavalava.
10. Ina ua aʻoaʻoina e Iesu ona soo i le auala e tatalo ai, o le ā na ia taʻua o le mea e tatau ona sili ona tāua i o latou olaga?
10 I se taimi muamua atu i lana lauga, na aʻoaʻo e Iesu lana ʻaufaalogologo ina ia tatalo atu i lo latou Tamā i le lagi mo mea e latou te manaʻomia e ala i le faapea atu: “Ia e foaʻi mai i le aso nei a matou meaʻai mo le asō.” (Mata. 6:11) Na ia taʻua foʻi i se isi taimi mulimuli ane: “Ia e foaʻi mai i le aso nei a matou meaʻai e tatau mo le aso.” (Luka 11:3) Peitaʻi, e lē o le uiga o lenā fautuaga, e tatau ona faamamafa naʻuā i o tatou mafaufau o tatou manaʻoga faaletino. I lenā lava tatalo faaaʻoaʻo, na faamuamua ai e Iesu le tatalo mo le oo mai o le Malo o le Atua. (Mata. 6:10; Luka 11:2) Na sosoo ai ma le faatoʻafilemu e Iesu o mafaufau o lana ʻaufaalogologo, e ala i le faamatilatila o le tomai uigaese o Ieova e saunia ai mea.
11, 12. O le ā ua tatou aʻoaʻoina i le auala e tausia ai e Ieova manufelelei o le lagi? (Tagaʻi i le ata i luga aʻe o le matua.)
11 Faitau le Mataio 6:26. E tatau ona tatou “vaavaai lelei i manufelelei o le lagi.” O na meafaiola lāiti e latou te ʻaina le tele o fualaau ʻaina, o fatu, iniseti po o anufe. Pe a fua i o latou tino, e tele atu mea e mafai ona latou ʻaina nai lo o tagata. Peitaʻi, e latou te lē galueaʻiina le laueleele pe lūlūina fatu mo ni meaʻai. E saunia e Ieova mea uma e latou te manaʻomia. (Sala. 147:9) E lē tuuina saʻo mai e Ieova meaʻai iā i latou. Peitaʻi, e tatau ona latou saʻilia auā e fau ma soloi a latou meaʻai.
12 Sa lē talitonu Iesu e mafai e lona Tamā ona foaʻi meaʻai mo manulele, ae lē mafai ona ia tausia manaʻoga faaletino o tagata. [1] (1 Pete. 5:6, 7) E na te lē tuuina saʻo mai meaʻai iā i tatou, ae e mafai ona ia faamanuia i a tatou taumafaiga e totō meaʻai e manaʻomia, po o le saʻilia o tupe e faatau ai a tatou meaʻai i aso taʻitasi. I taimi e tatou te manaʻomia ai le fesoasoani, e mafai ona ia uunaʻia isi e foaʻi mai. E leʻi taʻua e Iesu le foaʻiina mai e Ieova o mea e nonofo ai manufelelei. Peitaʻi, ua foaʻi e Ieova i manufelelei le tomai ma mea e mafai ona fai ai lava a latou faamoega. E mafai foʻi ona fesoasoani mai Ieova i le mauaina o fale talafeagai mo o tatou aiga.
13. O le ā e faamaonia ai e sili atu ona tāua i tatou nai lo o manufelelei?
13 Na fesili Iesu i lana ʻaufaalogologo: “Pe e lē sili ea ona tāua outou i lo o na manufelelei?” E lē taumatea, sa mafaufau Iesu ua toe o se aga ona foaʻi lea o lona ola mo le fanau a tagata. (Faatusatusa i le Luka 12:6, 7.) E leʻi saunia le taulaga togiola a Keriso mo nisi lava meafaiola. E leʻi maliu o ia mo manufelelei, peitaʻi na ia maliu mo i tatou ina ia mafai ai ona tatou maua le ola e faavavau.—Mata. 20:28.
14. O le ā e lē mafai ona faia e le tagata e soona popole naʻuā?
14 Faitau le Mataio 6:27. Aiseā na fetalai ai Iesu e lē mafai e le tagata popole ona faaopoopo ni nai aso i lona olaga? Talu ai, o le soona popole naʻuā i o tatou manaʻoga i aso taʻitasi, e lē fesoasoani iā i tatou e ola umi ai. Nai lo o lea, o le soona popole naʻuā e mafai ona faapuupuuina ai o tatou ola.
15, 16. (a) O le ā e tatou te aʻoaʻoina mai i le auala e tausia ai e Ieova lili o le vao? (Tagaʻi i le ata i luga aʻe o le matua.) (e) O ā fesili e ao ona tatou fesili ifo ai, ma aiseā?
15 Faitau le Mataio 6:28-30. O ai e lē fia manaʻo i ni ofu mananaia aemaise pe a auai i mea faaleagaga, e pei o le faiva i le fanua, po o sauniga ma fonotaga? Ae pe e tatau ai la ona tatou ʻpopole i o tatou ofu?’ Na toe faauaʻi e Iesu i tatou i foafoaga a Ieova. O se faaaʻoaʻoga, e tele mea e tatou te aʻoaʻoina mai i “lili o le vao.” Atonu na mafaufau Iesu i le matagofie o lili o le vao, e pei o le tulipe ma isi ituaiga lili eseese. O nei foafoaga uma e latou te lē milo, lalaga, pe suʻiina ni ofu mo i latou. Peitaʻi, e matagofie nei fugālaau pe a fuga mai. O le mea moni, “e oo lava iā Solomona ma lona mamalu uma, e leʻi tutusa lona matagofie ma se tasi o nei lili.”
16 Ae ia aua neʻi misia le manatu autū o le fetalaiga a Iesu: “Afai ua faaofuina e le Atua laau o le vao . . . , pe e lē sili ea ona ia faaofuina outou o ē faatuatua itiiti?” E mautinoa o le a ia faia faapea. E ui i lea, sa faatuatua itiiti soo o Iesu. (Mata. 8:26; 14:31; 16:8; 17:20) Sa latou manaʻomia le faatuatua malosi ma maufaatuatuaina Ieova. Ae e faapefea i tatou? O le ā le malosi o lo tatou faatuatua i le tomai ma le faanaunauga o Ieova e saunia mea mo i tatou?
17. O le ā e mafai ona faaleagaina ai la tatou faiā ma Ieova?
17 Faitau le Mataio 6:31, 32. E lē tatau ona tatou faataʻitaʻi i “tagata o nuu ese,” o ē e lē faatuatua moni i le Tamā alofa o i le lagi, o lē e manatu mamafa iā i latou e faamuamuaina manaʻoga o le Malo. O le taumafai e maua “mea uma ia o loo saʻilia ma le naunau e tagata o nuu ese,” e faaleagaina ai la tatou faiā ma Ieova. Nai lo o lea, e mafai ona tatou mautinoa e lē taofia e Ieova se mea lelei mai iā i tatou, pe a faamuamua mea faaleagaga. O lo tatou “faamaoni i le Atua,” e uunaʻia ai i tatou e lotomalilie i a tatou “meaʻai, o mea e oofu ai, ma mea e nonofo ai.”—1 Timo. 6:6-8.
PE E TE FAAMUAMUA LE MALO O LE ATUA I LOU OLAGA?
18. O le ā e silafia e Ieova e faatatau iā i tatou taʻitoʻatasi, ma o le ā o le a ia faia mo i tatou?
18 Faitau le Mataio 6:33. E tatau i soo o Keriso ona faamuamua pea le Malo o le Atua i o latou olaga. Na fetalai Iesu pe a tatou faia faapea, ona “faaopoopoina ai lea o nei mea uma iā te outou.” Aiseā na ia fetalai ai faapea? Na ia taʻua i le fuaiupu na muamua atu: “Ua silafia e lo outou Tamā o i le lagi, o mea uma ia o loo outou manaʻomia,” po o mea e manaʻomia moni i le olaga. E muaʻi silafia e Ieova manaʻoga o tagata taʻitoʻatasi e pei o meaʻai, lavalava ma mea e nonofo ai, e tusa pe e tatou te leʻi iloaina. (Fili. 4:19) E na te silafia o tatou ofu o le a pala. E na te silafia meaʻai e tatou te manaʻomia, faapea fale e talafeagai ma le toʻatele o o tatou aiga. E faamautinoa e Ieova e tatou te mauaina le mea e tatou te manaʻomia moni.
19. Aiseā e lē tatau ai ona tatou popole i mea e ono tutupu i le lumanaʻi?
19 Faitau le Mataio 6:34. Mātau o le taimi lona lua lea na fetalai ai Iesu: “Aua neʻi outou popole.” E manaʻo Iesu e tatou te uaʻi atu i popolega o le aso lava ia, ma mautinoa atoatoa e fesoasoani mai Ieova. Pe a soona popole se tagata i se mea e ono tupu i le lumanaʻi, atonu o le a ia faalagolago iā te ia lava nai lo o le Atua, ma e mafai ona faaleagaina ai lana faiā ma Ieova.—Faata. 3:5, 6; Fili. 4:6, 7.
SAʻILI MUAMUA LE MALO, ONA FAAOPOOPO LEA E IEOVA ISI MEA
20. (a) O le ā se sini e mafai ona e faatūina i le auaunaga iā Ieova? (e) O le ā e mafai ona e faia ina ia faafaigofie ai lou olaga?
20 E leai se aogā o le faataulaga o manaʻoga o le Malo, ina ia maua ai se olaga e tele meafaitino. Nai lo o lea, ia tatou tuliloa sini faaleagaga. O se faaaʻoaʻoga, pe e mafai ona e siitia atu i se faapotopotoga o loo telē ai le manaʻoga mo tagata talaʻi o le Malo? Pe e mafai ona e paeonia? Pe afai o oe o se paeonia, po o e mafaufau e talosaga atu mo le Aʻoga mo Tagata Talaʻi o le Malo? Pe e mafai ona e galue faavaitaimi e fesoasoani i le Peteli po o se ofisa faaliliu? Pe e mafai ona avea oe ma tagata tauofo mai i le vaipanoa mo Faugāfale e galue faavaitaimi i le fausiaina o Maota mo Sauniga? Ia mafaufau i mea e mafai ona e faia e faafaigofie ai lou olaga, ina ia faateleina sou sao i galuega o le Malo. Ia tatalo ma manatunatu i le pusa “ Auala e Faafaigofie ai Lou Olaga,” ma amata ona uia laasaga manaʻomia e ausia ai lou sini.
21. O le ā e fesoasoani iā te oe e mafuta vavalalata ai iā Ieova?
21 E iai le māfuaaga lelei na aʻoaʻo ai e Iesu i tatou e saʻili le Malo nai lo o meafaitino. O le faia faapea, e lē manaʻomia ai ona tatou soona popole i o tatou manaʻoga faaletino. E tatou te mafuta vavalalata atu iā Ieova pe a tatou faatuatuaina o ia, ma aua le taumafai e faamalie o tatou manaʻoga uma, pe faatau mea uma e ofo mai e le lalolagi e tusa pe tatou te gafatia. O le faafaigofie o o tatou olaga i le taimi lenei, o le a fesoasoani iā i tatou e ʻtaofimau ai i le ola moni’ i le lumanaʻi.—1 Timo. 6:19.
^ [1] (palakalafa e 12) Ina ia malamalama i le māfuaaga e faataga ai e Ieova i nisi taimi Kerisiano ina ia fia aai, tagaʻi i le mataupu “Fesili Mai le ʻAufaitau” i Le Olomatamata o Setema 15, 2014, itulau e 22.


text:
MATAUPU E LUASEFULUTOLU
Na Ia A‘oa‘o Mai i le Matai ia Faamagalo Atu
1. Atonu o le ā le mea aupito sili ona leaga na faia e Peteru i lona olaga?
E LĒ mafai ona galo iā Peteru lenā taimi faigatā ina ua iloa mai o ia e Iesu. Pe na ia iloa ai i fofoga o Iesu se faailoga o le lē fiafia po o le ita? E tatou te lē mautinoa, ua na ona faapea mai le Tusi Paia, “ua faliu le Alii ma silasila atu iā Peteru.” (Luka 22:61) Peitaʻi i lenā lava taimi, na iloa ai e Peteru ua matuā sesē lava o ia. Ua ia iloa, ua ia faia le mea tonu lava lea na valoia e Iesu, o le mea e tasi lea na ia maumauaʻi e na te lē faia, o le faafitia o lona Matai pele. O se toʻilalopopo lea mo Peteru, atonu o se mea aupito sili lea ona leaga na ia faia i lona olaga.
2. O le ā le lesona sa tatau ona aʻoaʻoina e Peteru, ma o le ā se aogā mo i tatou?
2 Ae ui i lea, e lē faapea ai ua leai se faamoemoe. Auā o Peteru o se tagata e matuā faatuatua, sa iai pea le avanoa e faasaʻo ai ana mea sesē ma aʻoaʻo se lesona e sili ona tāua mai iā Iesu, e aofia ai le lotofaamagalo. E manaʻomia foʻi ona tatou aʻoaʻo lenā lesona. Seʻi o tatou iloiloina pe na faapefea ona feagai Peteru ma lenei tulaga faigatā.
E Tele Mea sa Tatau Ona Ia Aʻoaʻoina
3, 4. (a) O le ā na fesili atu ai Peteru iā Iesu, ma atonu o le ā le manatu o Peteru? (e) Na faapefea ona faaalia e Iesu ua taaʻina Peteru i le agaga sa taatele i na aso?
3 Pe tusa ma le ono masina muamua atu i lona nuu o Kapanaumi, na fesili ai Peteru iā Iesu: “Le Alii e, e faafia ona agasala mai loʻu uso iā te aʻu ma ou faamagalo atu iā te ia? Pe e faafitu ea?” Atonu na manatu Peteru ua agalelei tele o ia, auā na aʻoaʻo e taʻitaʻi lotu i ona aso, e faatolu ona faamagalo se tagata! Na tali atu Iesu “e lē faafitu, ae e faafitu sefulu fitu.”—Mata. 18:21, 22.
4 Po o le uiga o le tala a Iesu ia tusi i lalo e Peteru mea sesē uma a tagata? E leai. O lona taʻua o le faaupuga faafitu sefulu fitu, na ia uiga atu i le faamagalo atoatoa, nai lo o le mātauina o taimi uma lava e faia ai e se tasi mea sesē. (1 Kori. 13:4, 5) Na faaalia e Iesu ua taaʻina Peteru i le loto maaa ma le agaga lē faamagalo na taatele i na aso, o le teuloto lea e se tasi o mea sesē uma ua faia iā te ia. Ae o i latou e faamagalo atu e tusa ma le finagalo o le Atua, e faia ma le lotofiafia ma le lotomalie.—Faitau le 1 Ioane 1:7-9.
5. O le ā le taimi e tatou te iloa ai le tāua o le lotofaamagalo?
5 E leʻi finau atu Peteru iā Iesu. Pe na pāʻia lona loto i le lesona na aʻoaʻo e Iesu? E faatoʻā e iloa le tāua o le lotofaamagalo, pe a tulaʻi mai se tulaga ua e matuā manaʻomia ai lava se faamagaloga. O lea, seʻi o tatou iloilo mea na tutupu a o leʻi oo i le maliu o Iesu. I na taimi faigatā, e tele mea na faia e Peteru na manaʻomia ai le faamagaloga a lona Matai.
Ua Manaʻomia Tele le Faamagaloga
6. O le ā le tali atu a Peteru a o aʻoaʻoina e Iesu ona soo e faatatau i le lotomaulalo, ae o le ā le auala na tali atu ai Iesu?
6 O se pō mataʻina, auā o le pō mulimuli lea o Iesu a o leʻi maliu. E tele lava mea o loo fia aʻoaʻo atu i ona aposetolo, e pei o le lotomaulalo. Na faataatia e Iesu se faaaʻoaʻoga o le lotomaulalo i le mulumuluina lea o o latou vae, o se galuega e masani ona tofia i se auauna faatauvaa. I le taimi muamua na fesiligia ai e Peteru le gaoioiga a Iesu, ae mulimuli ane na ia teena lea gaoioiga. Ona ia toe maumauaʻi atu lea ina ia mulumulu e Iesu e lē na o ona vae, a o ona lima atoa foʻi ma lona ulu! E leʻi toʻatamaʻi Iesu, ae na ia faapalepale ma faamatala atu le tāua ma le uiga o le mea ua ia faia.—Ioa. 13:1-17.
7, 8. (a) O ā isi gaoioiga na faia e Peteru na tofotofoina ai le onosaʻi o Iesu? (e) Na faaalia faapefea e Iesu le agalelei ma le lotofaamagalo?
7 E leʻi umi, ae faia e Peteru se gaoioiga e tofotofoina ai le onosaʻi o Iesu. Na fefinauaʻi aposetolo po o ai o i latou e sili, ma o Peteru se tasi o i latou na sa faaalia lenā uiga mimitavale e faalumaina ai. Peitaʻi na faasaʻo ma le agalelei i latou e Iesu, ma faamālō atu i mea lelei na latou faia, e ala i le tumau ma le faamaoni i lo latou Matai. Na ia valoia foʻi o le a latou tuua o ia. Na faapea mai Peteru e tumau pea o ia faatasi ma Iesu seʻia oo i le oti. Ae e ese le mea na valoia e Iesu, o le faafitia faatolu lea e Peteru o lona Matai i lenā lava pō, a o leʻi vivini faalua le moa. E lē gata ina tetee Peteru i le fetalaiga a Iesu, ae na ia gugutu foʻi o le a sili atu lona faamaoni i lo o isi aposetolo uma!—Mata. 26:31-35; Mare. 14:27-31; Luka 22:24-28; Ioa. 13:36-38.
8 Pe na tau lē lava le onosaʻi o Iesu iā Peteru? O le mea moni, i le faagasologa o lenā taimi faigatā sa silasila pea Iesu mo ni uiga lelei i ona aposetolo lē lelei atoatoa. Sa silafia e ia o le a faafitia o ia e Peteru, ae na ia fetalai: “A ua ou faatoga atu mo oe, ina ia aua neʻi mou atu lou faatuatua; a o oe, pe a e toe foʻi mai, ia e faamalosi i ou uso.” (Luka 22:32) Na talitonu Iesu o le a toe malosi faaleagaga Peteru ma toe foʻi mai e fai lana auaunaga. Maʻeu se uiga agalelei ma le faamagalo atu!
9, 10. (a) O le ā le aʻoaʻiga na avatu iā Peteru i le faatoʻaga o Ketesemane? (e) O le ā ua tatou aʻoaʻoina mai i mea sesē na faia e Peteru?
9 Mulimuli ane i le faatoʻaga o Ketesemane, e sili atu i le faatasi ona aʻoaʻia Peteru. Na talosaga atu Iesu iā te ia, faapea Iakopo ma Ioane, ina ia mataala pea a o tatalo o Ia. Na matuā mafatia faalogona o Iesu ma na ia manaʻomia se lagolagosua, ae sa momoe pea Peteru ma isi. Na faia e Iesu lenei faamatalaga tigā alofa ma le faamagalo: “Ua naunau i ai le loto, a ua vaivai le tino.”—Mare. 14:32-41.
10 E leʻi umi se taimi, ae taunuu ane loa se motu o tagata o loo uuina mai ni sulu, pelu ma pouvai. O le taimi lea e tatau ai ona gaoioi ma le faautauta. Peitaʻi, na faafuaseʻi ona osofaʻi e Peteru Maliko i lana pelu, o se pologa a le ositaulaga sili, ma na tipiesea ai lona taliga. Na aʻoaʻia ma le agalelei e Iesu Peteru, faamālōlō lē na faamanuʻalia, ma faamatala atu le māfuaaga e lē tatau ai i ona soo ona faasauā. (Mata. 26:47-55; Luka 22:47-51; Ioa. 18:10, 11) E tele mea sesē na faia e Peteru na manaʻomia ai le faamagaloga a lona Matai. O le tala iā Peteru ua faamanatu mai ai, e tatou te sesē mai lea taimi i lea taimi. (Faitau le Iakopo 3:2.) E tatou te manaʻomia uma le faamagaloga a le Atua i aso uma. Peitaʻi i lenā lava pō, na toe faia ai foʻi e Peteru se isi agasala e sili atu ona matuiā.
Le Sesē Matuiā a Peteru
11, 12. (a) Na faaalia faapefea e Peteru le lototele ina ua puʻeina Iesu? (e) O le ā le auala na lē taulau ai Peteru e faataunuu le mea sa ia tautō e fai?
11 Sa faapea atu Iesu i le motu o tagata, afai o loo latou saʻilia o ia, ia tuu atu ona aposetolo e ō. Na manaʻo Peteru e fesoasoani atu iā Iesu a o saisaia e le motu o tagata. Peitaʻi, e leʻi iai se mea e mafai ona ia faia. O lea, na ia sola ese ai e pei ona faia e isi aposetolo.
12 Atonu e latalata i le fale o Ana, o lē na avea ma Ositaulaga Sili, le vaipanoa na oo i ai le solaaga a Peteru ma Ioane. O i inā na muamua ave i ai Iesu e faia ai lona faamasinoga. Na tutū Peteru ma Ioane ma vaavaai atu a o taʻitaʻiina ese Iesu mai i inā. O lea, na la “mulimuli mamao” atu ai i le mea o loo aveina i ai Iesu. (Mata. 26:58; Ioa. 18:12, 13) E leʻi palaai Peteru. E mautinoa sa ia manaʻomia le lototele e mulimuli atu ai i le mea o loo aveina i ai Iesu. Sa faaauupegaina le motu o tagata, ma o se tasi o i latou sa faamanuʻalia e Peteru. E ui lava sa faaalia e Peteru le lototele ina ua ia faamanuʻalia Maliko, ma mulimuli atu i le mea sa ave i ai Iesu, ae e leʻi tumau ai pea ona ia faaalia lenā uiga, auā e na te leʻi faataunuuina le mea sa ia tautō ai iā Iesu.—Mare. 14:31.
13. O le ā le auala e tasi e mulimuli ai iā Keriso?
13 I le pei o Peteru, e toʻatele i aso nei o loo latou “mulimuli mamao” iā Keriso. Ae na ia tusi mulimuli ane, e pau le auala e mulimuli ai iā Keriso, o le mulimulituʻi iā te ia i le tele e tatou te mafaia, ma faataʻitaʻi i lana faaaʻoaʻoga e tusa lava po o ā iʻuga e oo i ai.—Faitau le 1 Peteru 2:21.
14. O fea sa iai Peteru a o faia le faamasinoga o Iesu?
14 Na mulimuli atu ma le faaeteete Peteru iā Iesu a o taʻitaʻiina atu i se fale e sili ona telē i Ierusalema. O le fale lea o Kaiafa le ositaulaga sili e mauʻoa ma aloaʻia. Na masani ona fausia na fale e faataamilo i se lotoā, ma e i luma le ala tatala. Ina ua taunuu Peteru i le ala tatala, e leʻi taliaina o ia e ulufale. A o Ioane lea sa i totonu, na sau i le leoleo faitotoʻa ma faaulufale atu Peteru. E foliga mai e leʻi mulimuli Peteru iā Ioane pe taumafai foʻi e ulufale i le fale, ina ia faatasi ai ma lona Matai. Na nofo o ia i le lotoā lea sa iai pologa ma auauna i luma o se afi ona o le malūlū o le pō, ma vaavaai atu a o gasolo ane molimau pepelo faasaga iā Iesu i le faamasinoga o loo faia i totonu o le fale.—Mare. 14:54-57; Ioa. 18:15, 16, 18.
15, 16. Faamatala le faataunuuga o le valoaga a Iesu e faatatau i le faafiti faatolu e Peteru e na te lē iloa o Ia.
15 Ona o le malamalama o le afi, sa iloa lelei ai Peteru e le teine lea na faatagaina o ia e ulufale i totonu. Sa ia tuuaʻia o ia e faapea: “O oe foʻi lenā, sa oulua faatasi ma Iesu le Kalilaia!” Ina ua puʻea faamanu i ofaga, na faafiti ai Peteru e na te lē iloa Iesu, pe malamalama foʻi i le mea o loo fai mai ai le teine. Ua alu o ia ma tū i tafatafa o le ala tatala, ina ia aua neʻi iloa o ia. Peitaʻi, na mātauina o ia e se isi foʻi teine ma fai atu foʻi faapena: “Sa faatasi lenei tagata ma Iesu le Nasareta.” Na tautō Peteru: “Ou te lē iloa lenā tagata!” (Mata. 26:69-72; Mare. 14:66-68) Atonu ina ua uma ona faafiti faalua Peteru, na ia lagona ai le vivini o se moa. O lona popole tele na ia lē manatua ai le valoaga na fetalai ai Iesu i nai itula muamua atu.
16 I se taimi mulimuli ane, na faia ai e Peteru taumafaiga uma ina ia aua neʻi iloa ai o ia. Ae peitaʻi, ua lolofi mai tagata sa tutū solo i le lotoā iā Peteru. O se tasi o i latou e aiga ma Maliko, le pologa lea na faamanuʻalia e Peteru. Na ia fai atu iā Peteru: “Po ou te leʻi vaai ea iā te oe o faatasi ma ia i le togālaau?” Sa taumafai Peteru e faatalitonu e sesē i latou. Atonu na ia tautō e faapea e malaia o ia pe afai e pepelo. O le taimi lava na ia faafiti faatolu ai, na vivini ai loa se moa, o le faalua ai lea ona ia faalogoina le vivini o se moa i lenā pō.—Ioa. 18:26, 27; Mare. 14:71, 72.
17, 18. (a) O ā faalogona o Peteru ina ua iloa le matuiā o lana mea sesē ua faia? (e) Atonu o le ā sa manatu i ai Peteru?
17 Ua faatoʻā sau Iesu i fafo i le polotito i luga e faasaga i le lotoā. I lenā taimi, e pei ona taʻua i le amataga, na iloa mai ai e Iesu Peteru. Na iloa ai e Peteru le matuiā o lana mea sesē na fai. Na alu ese ai loa o ia mai le lotoā, ua nutimomoia lona loto, ma agaʻi atu i auala o le aai o loo sulugia e le malamalama o le masina. Ua tagi masūsū ma ua puaoa lana vaai i le maligi o ona loimata.—Mare. 14:72; Luka 22:61, 62.
18 Pe a faia e se tasi se sesē matuiā, e faigofie ona ia manatu e lē mafai ona faamagaloina o ia. Atonu na faapena foʻi le manatu o Peteru. Pe e mafai ona faamagaloina Peteru?
Pe e Mafai Ona Faamagaloina Peteru?
19. O ā faalogona o Peteru ona o lana mea sesē na fai, ae faapefea ona tatou iloa e leʻi faavaivai ai?
19 E faigatā ona tatou mafaufau i le tigā na oo iā Peteru, ina ua malama mai le taeao ma mea na tutupu i lenā aso. E mautinoa na matuā nofosala Peteru i ona faalogona ina ua maliu Iesu i le afiafi o lenā lava aso, ina ua mavae le faataugāina o ia! E lē taumatea na faanoanoa Peteru i taimi uma e mafaufau ai i le auala na ia faatigā ai i lona Matai, i le aso mulimuli o lona soifuaga o se tagata. Peitaʻi, e leʻi faavaivai ai Peteru. E tatou te iloa lenā mea, ona e leʻi umi ae toe faatasi o ia ma isi aposetolo. (Luka 24:33) O le mea moni, na toe salamō aposetolo uma ona o a latou amioga i lenā pō faigatā, ma na faamāfanafana e le tasi le isi.
20. O le ā e tatou te aʻoaʻoina mai le filifiliga atamai sa faia e Peteru?
20 Ua tatou aʻoaʻoina mai i inei le filifiliga atamai sa faia e Peteru. Pe a agasala se auauna a le Atua, o le mea e sili ona tāua, e lē o le matuiā o lana mea sesē, ae o lona maumauaʻi e toe faasaʻo le mea sesē. (Faitau le Faataoto 24:16.) Na faaalia le faatuatua moni o Peteru i le faatasitasi ma ona uso, e ui i ona lagona mafatia. Pe a mafatia se tasi ona o le faanoanoa, e manatu o ia e sili pe a vavaeese mai i tagata. Ae o le mea moni, o se gaoioiga e lamatia ai. (Faata. 18:1) O le mea sili ona tāua, o le faatasitasi ma uso talitonu ma ia toe maua le malosi faaleagaga.—Epe. 10:24, 25.
21. O le ā le tala sa faalogo i ai Peteru a o faatasitasi ma isi soo o Iesu?
21 Talu ai sa faatasi Peteru ma isi soo o Iesu, na faateʻia ai o ia i se tala uigaese e faapea, e lē o iai le tino o Iesu i le tuugamau. Na tamomoʻe atu Peteru ma Ioane i le tuugamau na iai Iesu. Na muamua taunuu Ioane, auā e foliga mai e laʻitiiti o ia iā Peteru. Na faatalatū o ia ina ua iloa ua matala le faitotoʻa o le tuugamau. Ae e leʻi faapena Peteru. Na alu atu saʻo lava o ia i le tuugamau, ma iloa ai ua leai se tino o Iesu!—Ioa. 20:3-9.
22. Na faapefea ona mou atu faalogona faanoanoa ma le masalosalo o Peteru sa iai?
22 Pe na talitonu Peteru ua toe faatūina Iesu? E ui ina faamatala atu e fafine faamaoni na faaali mai agelu iā i latou, ma faailoa mai ua toetū Iesu, ae e leʻi talitonu i ai Peteru. (Luka 23:55–24:11) Ae e oo ane i le faaiʻuga o lenā aso, ua mou atu faalogona faanoanoa ma le masalosalo sa iai iā Peteru. Ua soifua nei Iesu o se agaga malosi! Na faaali atu o ia i ona aposetolo uma. Ae e iai se mea na ia faia muamua, lea e leʻi iloa e le toʻatele. Na faapea mai le ʻauaposetolo i lenā aso: “E moni, ua toetū le Alii ma na faaali atu o ia iā Simona!” (Luka 24:34) Na mulimuli ane tusi foʻi le aposetolo o Paulo e uiga i lenā aso mataʻina e faapea, na “faaali atu [Iesu] iā Kefa, ona sosoo ai lea ma le toʻasefulu lua.” (1 Kori. 15:5) O Kefa ma Simona o isi igoa o Peteru. E foliga mai e na o Peteru sa iai i le taimi na faaali atu ai Iesu iā te ia.
O i tatou uma lava e manaʻomia le faamagaloga i aso taʻitasi, e pei o Peteru sa ia manaʻomia le faamagaloga a lona Matai mo le tele o ana mea sesē na fai
23. Aiseā e tatau ai i Kerisiano i aso nei o ē faia agasala matuiā ona manatua le mea na tupu iā Peteru?
23 E lē o faailoa mai i le Tusi Paia mea na tutupu ina ua toe feiloaʻi Iesu ma Peteru. E mafai ona tatou manatunatu i le ootia o Peteru ina ua vaai atu ua toe soifua mai lona Alii pele, ma maua ai le avanoa e faaalia ai lona faanoanoa ma le salamō. E pau lava le mea sa manaʻomia e Peteru o le faamagaloga a Iesu, ma e mautinoa o le mea lenā sa tupu. E tatau ona manatua e Kerisiano i aso nei o ē e faia le agasala, le mea na tupu iā Peteru. E lē tatau ona tatou manatu e lē mafai ona faamagaloina i tatou e le Atua. Sa faaatagia atoatoa mai e Iesu lona Tamā, o lē na te “matuā faamagaloina lava.”—Isa. 55:7.
Faamaoniga Atili o le Faamagalo
24, 25. (a) Faamatala le mea na tupu a o alu Peteru e fagota i le Sami o Kalilaia. (e) O le ā le gaoioiga na faia e Peteru ina ua faia e Iesu se vavega i le taeao na sosoo ai?
24 Na fai atu Iesu i ona aposetolo e ō i Kalilaia, o i inā o le a latou toe feiloaʻi ai. Ina ua latou taunuu, na filifili ai Peteru e alu e fagota i le Sami o Kalilaia e pei ona sa ia faia muamua, ma na iai nisi na faatasi ma ia. O le oʻī o le vaa, le fafati o galu, o le talatala o upega i ona lima, o ni mea ia na masani ai Peteru. Ae peitaʻi, e latou te leʻi maua ni iʻa i lenā pō.—Mata. 26:32; Ioa. 21:1-3.
25 Ina ua tafa mai ata, na valaau mai se tagata mai le matafaga ma faatonu i latou e lafo a latou upega i le isi itu o le vaa. Na latou usiusitaʻi ma maua mai ai ni iʻa e 153! Na iloa e Peteru lenā tagata. O lea, na oso ese ai o ia mai i le vaa ma aau atu i le matafaga. O i inā, na saunia ai e Iesu mo Peteru ma isi aposetolo ni iʻa sa tunu i malala. Peitaʻi, na uaʻi faapitoa atu Iesu iā Peteru.—Ioa. 21:4-14.
26, 27. (a) O le ā le avanoa na tuuina atu faatolu e Iesu iā Peteru? (e) O le ā le faamaoniga malosi o le faamagalo atoatoa a Iesu?
26 Na fesili atu Iesu iā Peteru pe e sili lona alofa i lona Alii nai lo o lona “naunau i nei mea.” E foliga mai o loo faasino atu Iesu i le ʻauiʻa tele na maua. Po o le a sili ona naunau Peteru i le pisinisi o le faifaiva, nai lo o lona alofa iā Iesu? Talu ai na faafitia faatolu e Peteru lona Alii, o lea na faatolu ona tuuina atu ai e Iesu le avanoa iā te ia e faamautinoa ai lona alofa mo ia i luma o ana uō. A o faia faapea e Peteru, na taʻu atu e Iesu iā te ia le auala e faaalia ai lenā alofa: e ala i le faamuamua o le auaunaga paia i lo o isi mea uma, ia fafaga, faamalosiau ma leoleo le lafu mamoe a Keriso, o Ona soo faamaoni.—Luka 22:32; Ioa. 21:15-17.
27 O lea na faamautinoa atu ai e Iesu, o loo aogā pea Peteru iā te ia ma lona Tamā. O le a faia e Peteru se vaega tāua i le faapotopotoga i le taʻitaʻiga a Keriso. Maʻeu se faamaoniga malosi o le faamagalo atoatoa o Iesu! E mautinoa sa lotofaafetai Peteru ona sa faamagaloina o ia e Iesu, ma na ia aʻoaʻoina mai se lesona mai ana mea sesē.
28. O le ā se faamaoniga e iloa ai sa ola Peteru e tusa o lona igoa?
28 E tele tausaga o faatinoina ma le faamaoni e Peteru lona tofiga. Na ia faamalosia ona uso, e pei ona poloaʻi atu ai Iesu i le pō a o leʻi maliu o Ia. Sa galue ma le agalelei ma le onosaʻi Peteru, i le leoleoina ma le fafagaina o soo o Keriso. Sa ola Simona e tusa ai o lona igoa na faaigoa ai e Iesu, o Peteru po o le Papa, e ala i le avea o se tagata e toʻa, malosi ma maufaatuatuaina auā le lelei o le faapotopotoga. E tele faamaoniga e tusa ai o lenā manatu, o loo maua i tusi e lua faamāfanafanaloto na tusia e Peteru, lea ua avea ma tusi tāua o le Tusi Paia. Na faaalia foʻi i na tusi, e leʻi galo iā Peteru le lesona na ia aʻoaʻoina mai iā Iesu e uiga i le faamagalo.—Faitau le 1 Peteru 3:8, 9; 4:8.
29. E faapefea ona tatou faaaʻoaʻo i le faatuatua o Peteru, ma le alofa mutimutivale o lona Matai?
29 Ia tāmau i o tatou mafaufau ma loto lenā lesona. Pe e tatou te talosaga atu e lē aunoa i le faamagaloga a le Atua mo le tele o a tatou mea sesē? Pe e tatou te talia lenā faamagaloga, ma talitonu e mafai ona faamamāina ai i tatou? Pe e tatou te faamagalo atu foʻi i o tatou tuaoi? O le faia faapea, ua tatou faaaʻoaʻo ai i le faatuatua o Peteru, ma le alofa mutimutivale o lona Matai.


text:
MATAUPU 77
Ua Avatu e Iesu Fautuaga e Faatatau i ʻOa
TALAFAATUSA E FAATATAU I SE TAMĀLOA MAUʻOA
UA FETALAI IESU E FAATATAU I OREVA MA LILI O LE VAO
O LE A IAI SE “LAFU MAMOE ITIITI” I LE MALO
A o taumafa Iesu i le fale o se Faresaio, o loo potopoto i fafo le faitau afe o tagata ma faatalitali seʻi maliu ane o ia. Sa faapena foʻi le motu o tagata i Kalilaia a o iai o ia i inā. (Mareko 1:33; 2:2; 3:9) Peitaʻi o lea ua iai nei Iesu i Iutaia, ma e toʻatele tagata o loo mananaʻo e vāai ma faalogologo atu iā te ia, o se uiga e ese mai i uiga sa faaalia e le ʻau Faresaio a o latou faiʻaiga faatasi.
Ua fetalai muamua atu nei Iesu i ona soo, e faatatau i se lapataʻiga lea e iai se uiga tāua mo i latou: “Ia outou mataala i le mea faafefete a le ʻau Faresaio, o le faafiaamiotonu lea.” Sa avatu foʻi e Iesu lenei lapataʻiga i se taimi ua teʻa. Ae o le mea sa ia vaaia i le taimi na aai ai ma le ʻau Faresaio, ua faaalia ai le tāua tele o lenei lapataʻiga. (Luka 12:1; Mareko 8:15) E taumafai le ʻau Faresaio e natia o latou uiga leaga, e ala i le faafoliga atu o i latou o ni tagata lolotu. O se lamatiaga lenā mea, ma e tatau ona faailoa atu o latou uiga moni. Ua fetalai atu Iesu: “E leai se mea e matuā natia e lē faaalia, e leai foʻi se mea lilo e lē faailoaina.”—Luka 12:2.
Atonu o le toʻatele o tagata o loo lolofi ane iā Iesu, o tagata mai i le itumalo o Iutaia e leʻi faalogo muamua iā te ia a o aʻoaʻo atu i Kalilaia. O lea, ua ia toe taʻua ai manatu autū o mea sa ia aʻoaʻoina i Kalilaia. Ua augani atu o ia i lana ʻaufaalogologo: “Aua tou te matataʻu i ē e fasiotia le tino, auā pe a uma, ona lē toe mafai lea ona latou faia o se isi mea.” (Luka 12:4) Ua toe faamamafa atu e Iesu i ona soo le tāua o le faatuatuaina o Ieova e na te tausia i latou. E manaʻomia foʻi ona latou taliaina le Atalii o le tagata, ma iloa e mafai e le Atua ona fesoasoani iā i latou.—Mataio 10:19, 20, 26-33; 12:31, 32.
Ua faapea ane se tamāloa o loo i le motu o tagata: “Le Aʻoaʻo e, ia e fetalai atu i loʻu uso ina ia vaelua mai le tofi iā te aʻu.” (Luka 12:13) E tusa ai ma le Tulafono, e tuuina atu i le ulumatua vaega e lua o le tofi. E leai la se māfuaaga o le a tupu ai fua se finauga i lenei mataupu. (Teuteronome 21:17) E foliga mai e sili atu le mea o loo manaʻo i ai lenei tamāloa, nai lo o le vaega o le tofi ua tuuina atu iā te ia e tusa ai ma le tulafono. Ua faaalia e Iesu le atamai ma le lē faaituʻau e ala i le fesili atu: “Sole, o ai na tofia aʻu e faamasinoina pe vaevaeina o outou tofi?”—Luka 12:14.
Ua apoapoaʻi atu Iesu i le motu o tagata: ʻIa outou mataala pea ma leoleo iā te outou i le manaʻo tele, auā e lē ola se tasi i le tele o ana mea ua iā te ia.’ (Luka 12:15) Po o le ā lava le tele o ʻoa a se tasi, ae pe e lē oo ea iā te ia le oti ma ia tuua ai na mea uma? Ua faamamafa atu e Iesu lea manatu e ala i se talafaatusa, lea e faaalia ai le tāua o le iai o se talaaga lelei ma le Atua:
“Ua fua tele mai le fanua o se tasi tagata mauʻoa. Ona manatu ifo lea o ia e faapea, ʻO le ā se mea ou te faia, auā o lenei ua leai se mea e tuu ai aʻu saito?’ Ona ia faapea lea, ʻO le mea lenei o le a ou faia: O le a ou tala i lalo oʻu fale saito, ma toe fau ni fale tetele, o i inā o le a ou teuina ai aʻu saito ma aʻu mea lelei uma. Ona ou faapea ifo lea iā te aʻu: “Ua ou maua le tele o mea lelei ua faaputuina mo le tele o tausaga; ia ou faifaimālie ai, ia ʻai ma inu, ma fiafia.”’ A ua fetalai atu le Atua iā te ia, ʻO oe na le tagata lē faautauta, o le pō nei e latou te mananaʻo ai i lou ola. O ai la o le a fai mo ia mea na e faaputuina?’ O lea, e faapena le tagata e faaputu ʻoa mo ia lava, ae e lē mauʻoa i le silafaga a le Atua.”—Luka 12:16-21.
E mafai ona maileia soo o Iesu faapea isi o lana ʻaufaalogologo, i le saʻilia ma le faaputuina o ʻoa, pe faalavelavea foʻi la latou auaunaga iā Ieova i popolega o le olaga. O lea, ua toe avatu ai e Iesu le fautuaga sa ia tuuina atu i le tausaga ma le ʻafa ua mavae, i lana Lauga i luga o le Mauga:
ʻAua tou te toe popole i o outou ola i mea tou te aai ai, po o outou tino i ofu tou te oofu ai. Ia vaavaai lelei i oreva, auā latou te lē lūlū ni fatu pe selesele, pe faaputu i se fale saito, ae e fafagaina i latou e le Atua. Pe e lē sili ea ona tāua outou i lo manufelelei? Ia vaavaai lelei pe e faapefea ona tutupu lili o le vao, latou te lē galulue, e lē milo foʻi. Ae ou te fai atu iā te outou, E oo lava iā Solomona ma lona mamalu uma, e leʻi tutusa lona matagofie ma se tasi o nei lili. O lea, aua tou te toe soona popole i le saʻilia po o ā mea tou te aai ai, ma po o ā foʻi mea tou te inu ai. Ua silafia e lo outou Tamā, o mea ia o loo outou manaʻomia. Ia faaauau pea ona outou saʻili lona malo, ona faaopoopoina ai lea o nei mea iā te outou.’—Luka 12:22-31; Mataio 6:25-33.
O ai i latou o le a saʻilia le Malo o le Atua? Ua faailoa mai e Iesu o le a faia faapea e se “lafu mamoe itiiti,” o se fuainumera toʻaitiiti o tagata faamaoni. Mulimuli ane, o le a faailoa mai o lo latou aofaʻi e na o le 144,000. O le ā le faamanuiaga o le a latou mauaina? Ua faamautinoa atu e Iesu iā i latou: “Ua finagalo malie lo outou Tamā e tuuina atu le malo iā te outou.” E latou te lē taulaʻi atu i le mauaina o ʻoa i le lalolagi, lea e mafai e tagata ona gaoia. Nai lo o lea, e uaʻi atu o latou loto i “le ʻoa i le lagi e lē mou atu,” ma o i inā foʻi e latou te pule faatasi ai ma Keriso.—Luka 12:32-34.


text:
Faamalie atu, e lē o maua le itulau o loo e sa‘ilia.
Faamolemole toe fo‘i i le itulau autū, pe faaaogā links o loo i le pito i lalo.
Aʻoaʻoga a le Tusi Paia
Saʻili i tali mo fesili faale-Tusi Paia ma maua ai fautuaga aogā mo lou aiga.
Lomiga Fou
Taga‘i i lomiga fou.
Faamatalaga e Faatatau i Molimau a Ieova
Iloa atili e faatatau i i Molimau a Ieova. Iloa po o fea e fai ai a matou sauniga, le auala e faafesootaʻi mai ai i matou, faapea le auala e talosagaina ai se suʻesuʻega faale-Tusi Paia e aunoa ma se totogi.


text:
MATAUPU 16
Ia Tetee Atu i le Tiapolo ma Ana Togafiti Taufaaʻoleʻole
“Ia tetee atu i le Tiapolo, ona sola ese ai lea o ia.”
1, 2. O ai e olioli i taimi o papatisoga?
AFAI UA leva ona e auauna iā Ieova, e lē taumatea la ua tele lauga o le papatisoga ua e faafofoga i ai i a tatou fonotaga ma tauaofiaga. E ui i lea, po o le ā lava le tele o taimi ua e faalogo ai i na lauga, ae e faagaeetia lava oe i taimi uma e te vaaia ai ē o loo nonofo i le pito i luma o le maota, o loo tutulaʻi i luga e sauniuni mo le papatisoga. O le taimi lenā ua magamagagū ai ma le fiafia le aofia, ma ua patipati foʻi. Atonu e maligi ou loimata a o e vaavaai atu i nei tagata e tāua tele ua ʻau i le itu a Ieova. E tau i le lagi lo tatou olioli i taimi faapena!
2 E lē tele ni taimi o le tausaga ua tatou molimauina ai ni papatisoga i o tatou vaipanoa, ae ua maua e agelu le faaeaga o le molimauina o le tele o papatisoga. Seʻi manatu i le tele o le “olioli [i] le lagi” a o latou vaavaai mai i le faitau afe o tagata i le lalolagi aoao, ua faaopoopo mai i le faalapotopotoga vaaia a Ieova i vaiaso taʻitasi! (Luka 15:7, 10) E lē taumatea e matuā faagaeetia agelu a o molimauina lenā faaopoopoga!
ʻO LOO FEALUAʻI LE TIAPOLO E PEI O SE LEONA TAGI’
3. Aiseā ua “fealuaʻi” ai Satani “e pei o se leona o loo tagi leotele,” ma o le ā lona sini?
3 E matuā tuufaafeagai lenā olioli ma le lilivau o nisi o foafoaga agaga, o ē o loo vaavaai mai i taimi o papatisoga. Ua matuā lotoa Satani ma temoni i le vaavaai mai i le faitau afe o tagata o ē ua fulitua i lenei lalolagi faapiʻopiʻo. Na mitamita Satani ma faapea mai e lē auauna tagata iā Ieova ona o le alofa moni iā te ia, ma e leai se tasi e faamaoni pe a oo i ai tofotofoga ogaoga. (Faitau le Iopu 2:4, 5.) O so o se taimi la e tuuina atu ai le ola o se tasi iā Ieova, e faamaonia ai le sesē o Satani. E peiseaʻī o loo matuā faatigā iā Satani i vaiaso uma o le tausaga. E lētioa a “fealuaʻi” o ia “e pei o se leona o loo tagi leotele, e saʻili se tasi e na te ʻaina”! (1 Peteru 5:8) O loo vilivilitaʻi lenei “leona” ina ia ʻaina i tatou i le itu faaleagaga, ma iʻu ai ina faaleagaina pe motusia la tatou faiā ma le Atua.
E faamaonia le sesē o Satani i taimi uma e tuuina atu ai se tasi iā Ieova ma papatisoina o ia
4, 5. (a) O ā ni auala tāua e lua ua faatapulaa ai e Ieova taaʻiga a Satani? (e) O le ā le mea e tatau ona mautinoa ai le Kerisiano moni?
4 E ui lava o loo tatou feagai ma se fili taufeʻai, ae e lē tatau ona tatou soona matataʻu. Aiseā? Auā e lua ni auala ua faatapulaa ai e Ieova le malosi o lenā ʻleona tagi.’ O ā na auala e lua? Muamua lava, na valoia mai e Ieova e faasaoina “se motu o tagata e toʻatele” o Kerisiano faamaoni mai le “puapuaga tele” o loo faaloloʻi mai. (Faaaliga 7:9, 14) E lē iʻuvale valoaga a le Atua. O lea la, e lē taumatea ua iloa lava e Satani e lē mafai ona ia maileia tagata uma o le Atua.
5 E iloa le mea lona lua ua faatapulaa e Ieova, mai i le mea moni na taʻua e se tasi o auauna faamaoni a le Atua i aso anamua. Na faapea atu le perofeta o Asaraia i le tupu o Asa: “E ʻau Ieova ma outou pe afai tou te ʻau ma ia.” (2 Nofoaiga a Tupu 15:2; faitau le 1 Korinito 10:13.) E pei ona faaalia i le tele o faaaʻoaʻoga tusitusia, e leʻi mafai lava e Satani ona ʻaina ni auauna a le Atua o ē na mafuta vavalalata i le Atua i aso anamua. (Eperu 11:4-40) E mafai foʻi e se Kerisiano i aso nei ona tetee atu ma manumalo i le Tiapolo, pe afai e mafuta vavalalata o ia i le Atua. Ua faamautinoa mai e le Afioga a le Atua: “Ia tetee atu i le Tiapolo, ona sola ese ai lea o ia mai iā te outou.”
ʻTATOU TE TAU MA AGAGA LEAGA UMA’
6. E faapefea ona tau Satani e faasaga i Kerisiano taʻitoʻatasi?
6 E lē mafai ona manumalo Satani i le taua, ae e mafai ona ia manumalo iā i tatou taʻitoʻatasi pe a tatou lē mataala. Ua iloa e Satani e mafai ona ia ʻaina i tatou, pe a ia faavaivaia la tatou faiā ma Ieova. E faapefea ona faia e Satani lenā mea? E ala i le osofaʻia o i tatou i osofaʻiga ogaoga, o osofaʻiga i tagata taʻitoʻatasi, ma osofaʻiga taufaaʻoleʻole. Seʻi o tatou iloiloina na osofaʻiga autū a Satani.
7. Aiseā ua ogaoga ai osofaʻiga a Satani i tagata o Ieova?
7 Osofaʻiga ogaoga. Na taʻua e le aposetolo o Ioane: “O le lalolagi atoa o loo nofo toʻilalo i le pule a lē o loo leaga.” (1 Ioane 5:19) O loo iai i lenā mau se lapataʻiga mo Kerisiano moni uma. Talu ai ua maua e Satani le lalolagi atoa o tagata amioleaga, ua mafai ona liliu mai o ia e faamalosia ana osofaʻiga i tagata o Ieova, o ē e leʻi maua e ia. (Mika 4:1; Ioane 15:19; Faaaliga 12:12, 17) Ua matuā lotoa o ia auā ua iloa ua puupuu lona taimi. O lea la, ua faateteleina ana osofaʻiga. Ua tatou fetaiaʻi i aso nei ma lana osofaʻiga sauā mulimuli, ina ia motusia ai la tatou faiā ma le Atua.
8. O le ā le uiga o upu a le aposetolo o Paulo o loo tatou “tau” ma agaga leaga?
8 Tauiviga a le tagata lava ia. Na lapataʻia e le aposetolo o Paulo ona uso Kerisiano: ʻTatou te tau ma agaga leaga uma i mea o i le lagi.’ (Efeso 6:12) O le upu Eleni ua faaliliuina i le “tau” o lona uiga o se “tauiviga,” ma e faaalia ai o se tauiviga i le va o nisi e toʻalua. O le faaaogāina e Paulo o lenā upu, ua faamatilatila ai o loo taʻitoʻatasi i tatou ma tauivi ma agaga leaga. Pe e tatou te nonofo i se atunuu e taatele ai le talitonuga i agaga leaga pe leai, ae aua neʻi galo iā i tatou, na tatou ulu atu i le taua faaleagaga ina ua tuuina atu o tatou ola iā Ieova. Na amata mai i lenā taimi ona lē mafai ona sosola ese Kerisiano taʻitoʻatasi mai i lenā taua. E lētioa lava la ona apoapoaʻi faatolu Paulo i Kerisiano i Efeso, ina ia “tutū mausalī”!
9. (a) Aiseā ua faaaogā ai e Satani ma temoni ni “togafiti” eseese taufaaʻoleʻole? (e) Aiseā e taumafai ai Satani e faasesē o tatou mafaufauga, ma e faapefea ona tatou tetee atu i ana taumafaiga? (Tagaʻi i le pusa “ Ia Mataala i Togafiti a Satani!”) (i) O le ā le isi togafiti taufaaʻoleʻole o le a tatou iloiloina?
9 Togafiti taufaaʻoleʻole. Na apoapoaʻi atu Paulo i Kerisiano ina ia tutū mausalī e tetee atu i “togafiti” taufaaʻoleʻole a Satani. (Efeso 6:11) Ia mātau mai, e tele togafiti eseese e pei ona taʻua e Paulo. Ua faaaogā e agaga leaga le tele o togafiti taufaaʻoleʻole, ae e lē na o se tasi se togafiti, ma e iai māfuaaga ua ala ai ona tele a latou togafiti. Na tutū mausalī nisi tagata talitonu i se tofotofoga, ae a o faagasolo le taimi, na iʻu ina lolo atu i latou i se tofotofoga ese. O lea la, e mataʻituina e le Tiapolo ma temoni o tatou uiga taʻitoʻatasi, ina ia mātau ni o tatou vaivaiga. Ona latou faaaogā lea o o tatou vaivaiga faaleagaga. Ae o le mea e faafetai ai, ua mafai ona tatou iloa le tele o metotia a le Tiapolo, auā o lea ua faailoa mai e le Tusi Paia. (2 Korinito 2:11) Ua uma ona tatou iloiloina i lenei tusi nisi o na togafiti e pei o le mailei o le matapeʻapeʻa, o aumea leaga, ma amioga lē mamā. Ae seʻi o tatou tilofaʻia se isi togafiti taufaaʻoleʻole a Satani, o faiga faataulāitu.
O LE AUAI I FAIGA FAATAULĀITU
—O LE LĒ FAAMAONI LEA
10. (a) O le ā le uiga o faiga faataulāitu? (e) O le ā le silafaga a Ieova i faiga faataulāitu, ma o le ā sou manatu i faiga faataulāitu?
10 E fesootaʻi tuusaʻo se tasi ma agaga leaga pe a auai o ia i faiga faataulāitu po o faiga faatemoni. O nisi nei o vala o faiga faataulāitu: o valovaloga faataulāitu, o faiga faaagaga, o le faalauatau, ma le fesili atu i ē ua oti. Ua tatou iloa lelei e “inosia” e Ieova faiga faataulāitu. (Teuteronome 18:10-12; Faaaliga 21:8) Talu ai e tatau ona tatou “ʻinoʻino i le leaga,” e mamao la ma o tatou mafaufau le faifaimea faatasi ma agaga leaga. (Roma 12:9) Ioe, o se gaoioiga inosia e lē faamaoni ai iā Ieova lo tatou Tamā o i le lagi!
11. Aiseā e manumalo ai Satani pe a ia faaliliuina i tatou i faiga faataulāitu? Ia faataʻitaʻi.
11 O le fia tofotofo i faiga faataulāitu, o le matuā lē faamaoni lenā iā Ieova ma ua vilivilitaʻi Satani ina ia faaaafia i tatou i faiga faataulāitu. E manumalo Satani i so o se taimi e na te uunaʻia ai se Kerisiano e liliu atu i faiga faatemoni. Aiseā? Seʻi manatu i lenei faatusatusaga: E fiafia se taʻitaʻiʻau o le itu o le fili pe a tauanauina se fitafita o le isi itu ina ia tuulafoaʻi lana ʻautau, ae ʻau atu i le itu taua a le fili. Atonu e mitamita le taʻitaʻiʻau ma faaalialia solo lenei fitafita e peiseaʻī o se faailoga o lona manumalo, ina ia taufaifai ai i le taʻitaʻiʻau muamua o le fitafita. E faapena foʻi se Kerisiano ua liliu atu i faiga faataulāitu, ua ia tuulafoaʻia ma le loto i ai Ieova, ma ua ia faatagaina Satani e taʻitaʻia o ia. Pagā le olioli o Satani e faaalialia solo lenei tagata lē faamaoni e fai ma faailoga o lona manumalo! Pe e tatou te mananaʻo ea ina ia manumalo le Tiapolo? E mautinoa lava, e leai! E lē o i tatou o ni tagata lē faamaoni.
O NI FESILI E FAATUPU AI MASALOSALOGA
12. O le ā se metotia e faaaogā e Satani ina ia suia ai lo tatou manatu i faiga faataulāitu?
12 E lē manumalo Satani iā i tatou i le faaaogāina o faiga faataulāitu, pe afai e tatou te ʻinoʻino i na mea. O lea la, ua iloa e Satani e tatau ona ia suia o tatou mafaufauga. E faapefea? E taumafai o ia e faafenuminumiaʻi Kerisiano, ona manatu lea o isi “e lelei le leaga, ma e leaga le lelei.” (Isaia 5:20) E faia faapea e Satani e ala i lona faaaogāina o se metotia aogā ua leva ona iai
13. Na faapefea ona faaaogā e Satani le metotia o fesili e faatupu ai masalosaloga?
13 Seʻi mātau mai le auala na faaaogā ai e Satani lenā metotia i aso anamua. Na fesili atu o ia iā Eva i le faatoʻaga i Etena: “E moni ea na fetalai mai le Atua, e aua neʻi lua aai mai i fua o laau uma o le faatoʻaga?” Na lāgā foʻi e Satani se fesili i aso o Iopu, a o faia se fono a agelu i le lagi: “Po ua mataʻu fua ea Iopu i le Atua?” Na luʻia foʻi e Satani Keriso i le amataga o lana faiva i le lalolagi, ina ua faapea atu: “Afai o oe o se atalii o le Atua, inā fetalai atu ia i nei maa ia liu falaoa.” Seʻi manatu i le lē migao o Satani, ina ua tauemu i le fetalaiga a Ieova iā Iesu i le pe tusa ma le ono vaiaso na muamua atu, e faapea: “O loʻu Atalii pele lenā, o lē ua malie i ai loʻu loto.”
14. (a) E faapefea ona faaaogā e Satani lana faufauga leaga o le faatupuina o masalosaloga i faiga faataulāitu? (e) O ā mea o le a tatou iloiloina?
14 Ua faaaogā foʻi e Satani se faufauga leaga faapena i aso nei, ina ia taumafai ai e faatupu ni masalosaloga e uiga i faiga faataulāitu. O le mea e faanoanoa ai, ua taulau manuia Satani i le faatupuina o masalosaloga i mafaufau o nisi o uso talitonu. Ua latou fesiligia pe moni e leaga nisi o faiga faataulāitu. (2 Korinito 11:3) E faapefea ona tatou fesoasoani ina ia sui o latou mafaufau? E faapefea ona tatou faamautinoa e lē taaʻina i tatou i faufauga leaga a Satani? Ina ia maua le tali, seʻi o tatou iloiloina ni vala se lua o le olaga, ua faafilogia ma le poto e Satani i faiga faataulāitu. O faafiafiaga ma le tausiga o le soifua mālōlōina.
E NA TE FAAAOGĀ O TATOU TUʻINANAUGA MA MANAʻOGA
15. (a) O ā ni manatu o le toʻatele o tagata i atunuu papalagi e uiga i faiga faataulāitu? (e) Ua faapefea ona aafia nisi o Kerisiano i le vaaiga a le lalolagi i faiga faataulāitu?
15 Ua tele ina manatu māmā tagata aemaise lava i atunuu papalagi i faiga faaagaga ma faiga faataulāitu. Ua faamatilatila faiga faatemoni i ata tifaga, o tusi, o le TV, ma taaloga i le komepiuta, ma e manatu i ai o se mea fiafia ma o se mea lelei e lē afāina ai se tasi. Ua matuā alumia nisi o na ata ma tusi e autū atu i faiga faataulāitu, ma e toʻatele tagata ua atua i na mea. E manino mai la, ua taulau manuia taumafaiga a temoni ina ia manatu māmā tagata i āuga leaga o mea faataulāitu. Faamata ua aafia ni Kerisiano i le manatu māmā i faiga faaagaga? Ua aafia ai mafaufauga o isi. I le ā le itu? O se faaaʻoaʻoga, ina ua uma ona matamata se Kerisiano i se ata e autū atu i mea faataulāitu, ona fai mai lea o ia, “Na ou matamata i le ata, ae ou te leʻi faia ni faiga faataulāitu.” Aiseā e mataʻutia ai mafaufauga faapena?
16. Aiseā o se mea e lamatia ai le filifilia o faafiafiaga e autū atu i faiga faataulāitu?
16 E ui lava e iai le eseesega o le faia o faiga faataulāitu ma le matamata i ai, ae e lē faapea e leai ni lamatiaga o le matamata i faiga faataulāitu. Aiseā? Seʻi manatu i lenei mea: Ua faailoa mai e le Tusi Paia, e lē mafai e Satani ma ana temoni ona iloa mea o loo tatou mafaufau i ai. * Ae e pei ona taʻua muamua, e mataʻituina e agaga leaga a tatou gaoioiga e aofia ai ma faafiafiaga e tatou te filifilia, ina ia mafai ona latou mātauina mea o loo tatou mafaufau i ai, atoa foʻi ma o tatou vaivaiga faaleagaga. Afai o gaoioiga a se Kerisiano e faaalia ai lona fiafia i ata ma tusi e autū atu i taulāitu, o faiga faalauatau, o le ulutinoina e temoni, po o nisi mataupu faatemoni faapena, o lona uiga la o loo ia avatuina se feʻau i temoni. Ioe, ua ia faailoa atu iā i latou lona vaivaiga! O le iʻuga, e mafai ona faateteleina osofaʻiga a temoni i lenā Kerisiano e ala i le faaaogā o lona vaivaiga, seʻia oo lava ina faatoʻilaloina o ia. O le mea moni, na amata ona fiafia nisi i faiga faaagaga ona o le matamata i ata e autū i faiga faataulāitu, ma iʻu ai ina latou auai i faiga faataulāitu.
17. O le ā le togafiti taufaaʻoleʻole ua faaaogā e Satani i ē ua mamaʻi?
17 E lē na o o tatou manaʻoga i faafiafiaga e faaaogā e Satani, ae o le tausiga foʻi o o tatou ola mālōlōina. E faapefea? Atonu ua lotovaivai se Kerisiano ona ua fiu e saʻili se togafitiga o lona maʻi tugā. (Mareko 5:25, 26) Ua maua e Satani ma ana temoni se avanoa lelei e faaaogā ai o ia. Atonu e faaosoosoina e temoni se tagata maʻi ua lē mautonu lona mafaufau, ina ia filifilia togafitiga po o taotoga e aafia i “faiga faataulāitu” po o faiga faaagaga. (Isaia 1:13) Afai e taulau manuia lenā togafiti taufaaʻoleʻole a temoni, e mafai ona faavaivaia ai le faiā a le tagata maʻi ma le Atua. E faapefea?
18. O ā ni faiga e saʻili ai se maʻi e teena e se Kerisiano, ma aiseā?
18 Na lapataʻi atu Ieova i tagata Isaraelu o ē na aafia i “faiga faataulāitu”: “Pe a faaloaloa mai o outou lima, e ʻalo ese oʻu mata mai iā te outou. E tusa lava pe tele ni a outou tatalo e fai, ou te lē faalogo atu lava i ai.” (Isaia 1:15) O le mea moni, e tatou te lē fia faia se mea e ono faalavelavea ai a tatou tatalo, ma faaitiitia ai le lagolagosua a Ieova iā i tatou, aemaise lava i taimi e tatou te mamaʻi ai. (Salamo 41:3) Afai e iloa e se Kerisiano moni e tau aafia i mea faataulāitu se auala e saʻili ai se maʻi, po o ni fofō ma ni vai, e tatau ona ia teena. * (Mataio 6:13) O lona faia faapea, e mautinoa ai o le a faaauau ona lagolagoina o ia e Ieova.
PE A TELE NI TALA E UIGA I TEMONI
19. (a) O le ā le talitonuga ua faasesēina ai e le Tiapolo le toʻatele o tagata e uiga i lona mana? (e) O ā tala e tatau ona ʻalofia e Kerisiano moni?
19 E manatu māmā le toʻatele o tagata i atunuu papalagi i le mataʻutia o le mana o Satani, ae e lē faapena manatu o tagata i isi atunuu o le lalolagi. Ua faasesē e Satani le toʻatele o tagata i na atunuu ina ia talitonu e matuā tele lona mana, ae o le mea moni e leai. O loo matataʻu nisi tagata i agaga leaga i taimi uma lava e aai ai, pe galulue pe momoe foʻi. Ua matuā taatele tala e uiga i mea mamana ua faia e temoni. O se mea fiafia le faamatala atu o na tala, ma e ofo ai tagata. Ae pe e tatau ona tatou toe faamatala atu ni tala faapena? E leai, ma e lua ni māfuaaga tāua e lē tatau ai ona toe faamatala atu e auauna a le Atua moni ni tala faapena.
20. E faapefea ona faasalalauina ma le lē iloa e se tasi aʻoaʻoga pepelo a Satani?
20 Muamua lava, e faaauilumaina e se tasi manaʻoga o Satani, pe afai e faasalalauina atu e lenā tagata ni tala i mea na faia e temoni. Aiseā? Ua taʻua e le Tusi Paia e mafai e Satani ona faia galuega mamana, ae ua lapataʻi mai e faaaogā e Satani “faailoga pepelo” ma “mea taufaasesē.” (2 Tesalonia 2:9, 10) Talu ai o Satani o le taufaasesē silisili, e iloa e ia le auala e taaʻina ai mafaufau o ē e fiafia i mea faataulāitu, ma faatalitonu i latou i mea e lē moni. Atonu e latou te talitonu na latou vāai ma faalogo i ni mea, ma faamatala atu i isi e faapea o ni mea moni na tutupu. Ae e uma ane, ua soona faatelēina le tala o mea na tutupu ona o le faamatala soo. Afai e faasalalau atu e Kerisiano ni tala faapena, o lona uiga ua ia faataunuuina mea e loto i ai Satani, “le tamā o le pepelo.” Ua ia faasalalauina atu aʻoaʻoga pepelo a Satani.
21. O le ā le mea e tatou te mananaʻo e taulaʻi i ai a tatou talanoaga?
21 Lona lua, e tusa foʻi pe na aafia se Kerisiano i agaga leaga i le taimi ua mavae, ae e lē tatau ona ia soona faamatala atu na mea i uso talitonu e faaofo ai i latou. Aiseā? Auā o le apoapoaʻiga lenei mo i tatou: “[Ia] tatou vaavaai totoʻa atu iā Iesu o le Sui Sili, ma o Lē e faaatoatoaina lo tatou faatuatua.” (Eperu 12:2) E ao ona tatou taulaʻi atu iā Keriso ae lē o Satani. O le mea e mataʻina ai, a o soifua i le lalolagi, e leʻi faamatala atu lava e Iesu i ona soo ni tala e uiga i agaga leaga e faaofo ai ona soo, e ui na semanū e tele ni mea na mafai ona ia talanoa ai e uiga i tomai o Satani. Nai lo o lea, na taulaʻi atu Iesu i le feʻau o le Malo. O lea la, o lo tatou faaaʻoaʻo iā Iesu ma le ʻauaposetolo, e tatou te mananaʻo ai e taulaʻi a tatou talanoaga i “mea matagofie a le Atua.”
22. E faapefea ona fai so tatou sao ina ia faaauau ai ona “olioli . . . le lagi”?
22 E moni, ua faaaogā e Satani ni togafiti eseese taufaaʻoleʻole e aofia ai faiga faataulāitu, ina ia taumafai e motusia ai la tatou faiā ma Ieova. Peitaʻi, o lo tatou ʻinoʻino i le leaga ae pipii i le lelei, ua tatou lē tuua ai se avanoa i le Tiapolo e faavaivaia lo tatou faanaunauga e tetee atu i tafa eseese uma o faiga faataulāitu. (Faitau le Efeso 4:27.) Maʻeu le tele o le “olioli [i] le lagi” pe afai e faaauau ona tatou “tutū mausalī e tetee atu i togafiti a le Tiapolo” seʻia oo i le taimi e lē toe iai ai o ia!
^ pala. 16 O igoa na tuuina atu iā Satani (o Lē e Tetee, o Lē e Taufaaleaga, o Lē e Taufaasesē, o Lē e Taufaaosooso, o Lē e Pepelo) e lē o faaalia ai e mafai e Satani ona suʻesuʻe i o tatou loto ma mafaufau. Peitaʻi, ua faamatalaina Ieova o lē e “na te suʻesuʻeina loto” ma o Iesu o lē e “suʻesuʻeina faalogona loloto ma manatu.”
^ pala. 18 Mo nisi faamatalaga, tagaʻi i le mataupu “Pe Suʻe ai Lou Soifua Maloloina i Lenei?” i Le Olomatamata o Tesema 15, 1994, itulau 19-22, ma le mataupu “Le Manatu o le Tusi Paia: Lau Filifiliga mo Togafitiga Faafomaʻi


text:
MATAUPU 3
Ua Faailoa Mai e Ieova Lona Finagalo
1, 2. Ua faapefea ona faailoa mai e Ieova lona finagalo mo le fanau a tagata?
O MĀTUA e manatu mamafa, e latou te faaaofia fanau i talanoaga a le aiga. O lo latou magafagafa, e latou te fuafua ai faamatalaga e faailoa atu i fanau e tusa ai ma lo latou matutua.
2 I se tulaga talitutusa, ua faasolosolo foʻi ona faailoa mai e Ieova lona finagalo mo le fanau a tagata i le taimi talafeagai. O lea, seʻi o tatou iloiloina le auala na ia faailoa mai ai upu moni e faatatau i le Malo, a o faagasolo le talafaasolopito.
Aiseā na Manaʻomia ai le Malo?
3, 4. Pe na tuupōina e Ieova le iʻuga o le fanau a tagata? Faamatala.
3 I le amataga, e leʻi aofia le Malo faa-Mesia i le finagalo o le Atua. Aiseā? Talu ai e leʻi tuupōina e le Atua le olaga o le tagata, ma sa ia tuu foʻi iā i latou le saʻolotoga e filifili ai. O lea, sa ia faailoa atu ai iā Atamu ma Eva lona finagalo mo le fanau a tagata: “Ia fanafanau ma ia matuā faatoʻateleina, ia tumu ai le lalolagi ma ia galueaʻiina.” (Kene. 1:28) Sa faatalitalia e Ieova le tagata e usitaʻia ana tapulaa i le lelei ma le leaga. (Kene. 2:16, 17) Sa mafai e Atamu ma Eva ona tutumau faamaoni i le Atua. Pe ana la faia faapea ma a la fanau, semanū e lē manaʻomia le Malo faa-Mesia ina ia faataunuu ai le finagalo o le Atua. E faapenei ua faatumulia le lalolagi i tagata lelei atoatoa o loo tapuaʻi i le Atua.
4 E leʻi tuulafoaʻia e le Atua lana fuafuaga ina ia faatumulia le lalolagi i tagata lelei atoatoa, ina ua fouvale Satani faapea Atamu ma Eva. Nai lo o lea, sa ia saunia se auala e faataunuu ai lona finagalo. E lē pei lona finagalo o se nofoaafi e tasi lava le ala e faimalaga ai i se nofoaga patino, ma e mafai ona taofia ona o gaoioiga a isi tagata. E leai se mea e mafai ona taofia le faataunuuina o le finagalo o Ieova, pe afai ua māeʻa ona ia faailoa mai. (Faitau le Isaia 55:11.) Pe tusa o le 1711 T.L.M. E na te faaaogāina foʻi se isi auala, pe a iai se mea e ono faalavelavea ai le faataunuuina o lona finagalo. * (Eso. 3:14, 15) E faailoa mai e Ieova i ana auauna le auala e faataunuu ai lona finagalo i lana taimi atofaina.
5. O le ā le auala na tali atu ai Ieova i le fouvalega i Etena?
5 O le fouvalega i Etena, na māfua ai ona faavaeina e Ieova le Malo. (Mata. 25:34) I lenā vaitaimi faigatā, na amata ai ona ia faailoa mai le meafaigaluega o le a ia faaaogāina e faaleleia ai le tulaga o tagata, ma aveesea ai tigā ona o taumafaiga a Satani ina ia maua le pule. (Kene. 3:14-19) E ui i lea, e leʻi faailoa mai e Ieova i le taimi e tasi faamatalaga uma e faatatau i le Malo.
Amata Ona Faailoa Mai e Ieova Upu Moni e Faatatau i le Malo
6. O le ā le folafolaga na faia e Ieova, ae o le ā e na te leʻi faailoaina mai?
6 Na folafola mai e Ieova i le uluaʻi valoaga o le Tusi Paia, o le a iai se “fanau” o le a tuʻimomomoina le gata. (Faitau le Kenese 3:15.) Peitaʻi, e leʻi faailoaina mai e Ieova i le taimi lenā le “fanau,” faapea le fanau a le gata. I le pe ā ma le 2,000 tausaga na sosoo ai, e leʻi toe aumaia e Ieova nisi faamatalaga e faatatau i lenā valoaga. *
7. Aiseā na filifilia ai e Ieova Aperaamo e auala mai ai le fanau, ma o le ā e tatou te aʻoaʻoina mai ai?
7 Sa filifilia e Ieova Aperaamo e auala mai ai le fanau folafolaina, ona sa ia ʻfaalogo i le leo o Ieova.’ (Kene. 22:18) Ua tatou aʻoaʻoina mai ai se lesona tāua, e na o ē matataʻu iā Ieova e na te faailoa i ai lona finagalo.—Faitau le Salamo 25:14.
8, 9. O ā ni vala e faatatau i le fanau folafolaina na faailoa mai e Ieova iā Aperaamo ma Iakopo?
8 Na faailoa atu e Ieova i lana uō o Aperaamo e ala mai i se agelu, se tasi o vala tāua o le valoaga. Na faailoa mai ai o se tasi o le a auala mai i lona gafa, o le a tuʻimomomoina le gata. (Kene. 22:15-17; Iako. 2:23) Ae o ai le gata, ma e faapefea ona tuʻimomomoina e le fanau lenei gata? Na aumaia mulimuli ane nisi faamatalaga e taliina ai na fesili.
9 Na finagalo Ieova e auala mai le fanau folafolaina iā Iakopo le atalii o le atalii o Aperaamo, auā sa ia matuā faatuatua i le Atua. (Kene. 28:13-22) Na faailoa mai e Ieova iā Iakopo, o le a auala mai le Fanau i lona atalii o Iuta. Na valoia e Iakopo o le a maua e le suli lenei o Iuta le “tootoo,” lea e faaāta mai ai se pulega tautupu, ma “e usiusitaʻi foʻi nuu iā te ia.” (Kene. 49:1, 10) O lenā faalauiloaga na faailoa mai ai e Ieova, o le a avea lenei Fanau o se tupu.
10, 11. Aiseā na faailoa ai e Ieova lona finagalo iā Tavita ma Tanielu?
10 O le tupu o Tavita o se tasi o suli o Iuta. Na faailoa atili atu e Ieova iā te ia lona finagalo, i le pe ā ma le 650 tausaga talu ona mavae atu Iuta. Na faamatalaina e Ieova Tavita o “se tagata e malie i ai lona finagalo.” (1 Samu. 13:14; 17:12; Galu. 13:22) Na filifili Ieova e osia se feagaiga ma Tavita ona o lona mataʻu iā te ia, ma na folafola atu o se tasi o lana fanau o le a avea ma Tupu e faavavau.—2 Samu. 7:8, 12-16.
11 I le pe ā ma le 500 tausaga mulimuli ane, na faaaogā ai e Ieova Tanielu e faailoa mai le taimi tonu o le a aliaʻe mai ai Lē Faauuina, po o le Mesia. (Tani. 9:25) Na silasila Ieova iā Tanielu “o sē ua faapelepeleina.” Aiseā? Talu ai na faaaloalo ma auauna pea Tanielu iā te ia.—Tani. 6:16; 9:22, 23.
12. O le ā na faatonuina Tanielu e fai, ma aiseā?
12 Na faaaogā e Ieova perofeta e pei o Tanielu e faamauina le tele o faamatalaga, e faatatau i le fanau folafolaina po o le Mesia. Peitaʻi, e leʻi oo i lana taimi atofaina e latou te malamalama atoatoa ai i mea na latou tusia. O se faaaʻoaʻoga, ina ua māeʻa ona vaaia e Tanielu se vaaiga e faatatau i le faavaeina o le Malo, ona faatonu lea o ia e faamauina le valoaga seʻia oo i le taimi atofaina a Ieova. O lenā taimi atofaina, “o le a faatuputeleina” ai le poto saʻo.—Tani. 12:4.
Na Faamalamalama Mai e Iesu le Finagalo o le Atua
13. (a) O ai le fanau folafolaina? (e) Na faapefea ona faasusulu mai e Iesu le malamalama e faatatau i le valoaga i le Kenese 3:15?
13 Na faailoa mai e Ieova o Iesu o le fanau folafolaina, le suli o Tavita lea o le a avea ma Tupu e faavavau. (Luka 1:30-33; 3:21, 22) I le taimi na amata ai le faiva a Iesu, na amata ai foʻi ona malamalama tagata i le finagalo o le Atua. (Mata. 4:13-17) O se faaaʻoaʻoga, na faailoa manino mai e Iesu “le gata” o loo taʻua i le Kenese 3:14, 15, e ala i le taʻua o le Tiapolo o le “fasioti tagata,” ma le “tamā o le pepelo.” (Ioa. 8:44) I le faaaliga na tuuina atu e Iesu iā Ioane, na faailoa mai ai o le ʻuluaʻi gata, ua igoa foʻi i le Tiapolo ma Satani.’ * (Faitau le Faaaliga 1:1; 12:9.) Na faailoa mai ai foʻi e Iesu le auala o le a ia faataunuuina atoatoa ai le valoaga na faia i Etena, ma tuʻimomomoina atoatoa ai Satani.—Faaa. 20:7-10.
14-16. Pe na malamalama i taimi uma le ʻausoo i upu moni na faailoa i ai e Iesu? Faamatala.
14 E pei ona taʻua i le Mataupu 1, e tele vala na talanoa ai Iesu e faatatau i le Malo. Peitaʻi, e na te leʻi faamatalaina i ona soo mea uma na latou fia malamalama i ai. E iai foʻi taimi na faailoa atu ai e Iesu nisi o faamatalaga maʻoti. Peitaʻi, na faatoʻā malamalama mulimuli ane ona soo i mea na ia faailoa atu iā i latou. O lea, seʻi o tatou iloiloina nisi o faaaʻoaʻoga.
15 I le 33 T.A., na faailoa mai ai e Iesu o i latou o le a avea ma pule lagolago i lona Malo faa-Mesia, o le a aumaia mai i le lalolagi ma faatutūina aʻe i le lagi o ni foafoaga agaga. Peitaʻi, e leʻi malamalama ona soo i lenā manatu. (Tani. 7:18; Ioa. 14:2-5) O le tausaga foʻi lenā na faia ai e Iesu ni talafaatusa e faailoa ai iā i latou, e umi se taimi e afio ai o ia i le lagi ona faatoʻā faavaeina lea o le Malo. (Mata. 25:14, 19; Luka 19:11, 12) O le lē malamalama o le ʻausoo, na latou toe fesili ai iā Iesu ina ua faatūina o ia: “Pe e te toe faavaeina le malo iā Isaraelu i le taimi nei?” E leʻi toe faailoa atu e Iesu iā i latou nisi faamatalaga i lenā taimi. (Galu. 1:6, 7) Na faailoa mai foʻi e Iesu o le a iai “isi mamoe,” peitaʻi, e lē aofia i le “lafu mamoe itiiti,” lea o le a avea ma pule lagolago. (Ioa. 10:16; Luka 12:32) Na faatoʻā malamalama atoatoa soo o Keriso iā i latou e faia aʻe ai na vaega e lua, ina ua mavae le faavaeina o le Malo i le 1914.
16 E leʻi faamatalaina atu e Iesu i ona soo mea uma na mafai ona ia faailoa atu iā i latou, auā na ia iloa e lē mafai ona latou malamalama uma ai i lenā taimi. (Ioa. 16:12) E tele foʻi vala na faailoa mai e faatatau i le Malo i le uluaʻi senituri, peitaʻi, e leʻi oo i le taimi e tupu tele ai lenā malamalamaga.
Ua Faatuputeleina le Poto Saʻo “i le Taimi o le Iʻuga”
17. O le ā e tatau ona fai ina ia malamalama ai i upu moni e faatatau i le Malo, ma o le ā se isi vala e tatou te manaʻomia?
17 Na faailoa mai e Ieova iā Tanielu e toʻatele e “saʻiliʻili solo,” ma o le a faatuputeleina “le poto saʻo” e faatatau i le finagalo o le Atua, i le “taimi o le iʻuga.” (Tani. 12:4) E tatau ona faia ni saʻiliʻiliga loloto a i latou e fia maua le poto saʻo. Ua faapea mai se tasi tusi, o le upu Eperu mo le faaupuga “saʻiliʻili solo,” e faasino atu i se tasi e suʻesuʻeina ma le māeʻaeʻa se tusi. Po o ā lava a tatou suʻesuʻega loloto o le Tusi Paia, ae e lē mafai ona tatou malamalama atoatoa i upu moni o le Malo, pe a lē seanoa ma le fesoasoani a Ieova.—Faitau le Mataio 13:11.
18. Na faapefea ona faaalia e i latou e matataʻu iā Ieova le faatuatua ma le lotomaulalo?
18 Na faasolosolo ona faailoa mai e Ieova upu moni e faatatau i le Malo i tausaga a o leʻi oo i le 1914, ma o loo faaauau ona ia faia faapea i le vaitaimi o le iʻuga. I le Mataupu e 4 ma le 5 o lenei lomiga, o le a tatou iloa ai le tele o taimi na tatau ai ona suia le malamalamaga o tagata o le Atua i le tele o vala, i le silia i le 100 tausaga ua mavae. Po o lona uiga e latou te leʻi mauaina le lagolagosua a le Atua? E leai. Sa lagolagoina i latou e le Atua, auā sa latou matataʻu iā te ia, ma faaalia uiga e fiafia i ai Ieova e pei o le faatuatua ma le lotomaulalo. (Epe. 11:6; Iako. 4:6) Na faatuatua auauna a Ieova o le a faataunuu folafolaga uma a le Atua o loo i le Tusi Paia. Na latou lotomaulalo foʻi e taʻutino, e latou te leʻi malamalama lelei i le auala e faataunuu ai na folafolaga. Na faamaonia lenā vala i le manatu na taʻua i le Watch Tower o Mati 1, 1925 e faapea: “O le a faamatala mai e Ieova lana Afioga i lana auala, ma lana taimi atofaina.”
“O le a faamatala mai e Ieova lana Afioga i lana auala, ma lana taimi atofaina”
19. O le ā ua faamalamalama mai e Ieova, ma aiseā?
19 Sa itiiti le malamalamaga o tagata o le Atua i le auala e faataunuu ai valoaga a le Tusi Paia e faatatau i le Malo, ina ua faavaeina i le 1914. (1 Kori. 13:9, 10, 12) O le naunau o tagata o le Atua e vaaia le faataunuuga o folafolaga a le Atua, sa māfua ai ona iai ni manatu sesē e faatatau i na folafolaga. A o faagasolo tausaga, na faamaonia ai le saʻo o se isi manatu na aumaia i le Watch Tower lea na taʻua i le palakalafa ua mavae: “O le manatu e tatau ona manatua, e lē mafai ona tatou malamalama i se valoaga, seʻi vaganā ua faataunuuina po ua faagasolo foʻi lona faataunuuga.” Ua lata ina faaiʻuina le vaitaimi o le iʻuga. Ua faataunuuina i le taimi lenei le tele o valoaga e faatatau i le Malo, ma e tele foʻi isi valoaga o loo faasolo ina faataunuuina. O le lotomaulalo o tagata o le Atua ma lotomalilie e faasaʻoina i latou, ua faasolo ai ina faatuputeleina e Ieova lo latou malamalama e faatatau i lona finagalo. Ua faatuputeleina le poto saʻo i aso nei.
Ua Tofotofoina Tagata o le Atua i Fetuunaʻiga o le Malamalamaga
20, 21. Na faapefea ona aafia Kerisiano i le uluaʻi senituri i le suiga o le malamalamaga?
20 E tofotofoina o tatou loto pe a fetuunaʻi e Ieova lo tatou malamalamaga i le upu moni. Po o le a uunaʻia e le faatuatua ma le lotomaulalo i tatou e talia na suiga? Na feagai foʻi Kerisiano i le uluaʻi senituri ma se tofotofoga faapena. Seʻi faapea o oe o se Kerisiano Iutaia sa ola i lenā vaitaimi. E te faaaloalo i le Tulafono faa-Mose, ma e te mitamita foʻi i lou tofi i le avea ai o oe o se Iutaia. Peitaʻi, o lea ua e maua tusi a Paulo e faapea e lē tatau ona toe tausia le Tulafono. E lē gata i lea, ua teena e le Atua le Isaraelu faaletino, ae ua amata ona aoaoina le Isaraelu faaleagaga, e faia aʻe i tagata Iutaia ma tagata o Nuu Ese. (Roma 10:12; 11:17-24; Kala. 6:15, 16; Kolo. 2:13, 14) O le ā le auala o le a e tali atu ai?
21 Na talia e Kerisiano lotomaulalo le tusi a Paulo, ma na faamanuia ai i latou e Ieova. (Galu. 13:48) Ae sa teena e nisi lenā suiga ma tausisi pea i o latou manatu. (Kala. 5:7-12) Sa ono melea e na Kerisiano le avanoa e latou te pule faatasi ai ma Keriso, pe ana lē suia o latou manatu.—2 Pete. 2:1.
22. O ā ni ou faalogona i le suiga o lo tatou malamalamaga e faatatau i le finagalo o le Atua?
22 I tausaga talu ai nei, na suia ai e Ieova lo tatou malamalamaga e faatatau i le Malo. O se faaaʻoaʻoga, sa ia fesoasoani iā i tatou e malamalama i le taimi e tuuesea ai tagatānuu o le Malo mai i ē e lē talilelei mai, e pei o le tuueseeseina o mamoe ma ʻoti. E lē gata i lea, o le taimi e atoa ai le 144,000, o le uiga o talafaatusa a Iesu e faatatau i le Malo, faapea le taimi o le a aveina aʻe ai i le lagi le sui mulimuli o le ʻaufaauuina. * O le ā le auala na e tali atu ai i na suiga? Pe na faamalosia ai lou faatuatua? Pe e te vaai i na vala o se faamaoniga o le aʻoaʻoina pea e Ieova o ona tagata? O le a e mātauina i lenei lomiga, le faaauau ona faailoa mai e Ieova o lona finagalo, i ē matataʻu iā te ia.
^ pala. 4 O le suafa o le Atua e maua mai i le upu Eperu o lona uiga “e avea.” O le uiga o le suafa o Ieova, e na te faataunuuina ana folafolaga. Tagaʻi i le pusa “Le Uiga o le Suafa o le Atua,” i le Mataupu 4.
^ pala. 6 E ui e foliga mai o lenā vaitaimi e matuā umi lava, ae e tatau ona tatou manatua sa umi le taimi na feola ai tagata i lenā vaitaimi. O lea, e amata mai iā Atamu e oo iā Aperaamo, e fā augātupulaga sa feola ai.—Kene. 5:5, 31; 9:29; 11:10, 11; 25:7.
^ pala. 13 E 18 taimi o loo taʻua ai “Satani” i Tusitusiga Eperu. Ae e silia i le 30 taimi na taʻua ai i Tusitusiga Eleni. E ui i lea, e lē o faatāuaina Satani i Tusitusiga Eperu, peitaʻi, na uaʻi atu i le faailoaina mai o le Mesia. O lea, ina ua taunuu mai le Mesia, sa ia matuā faailoa mai Satani, e pei ona faamauina i Tusitusiga Eleni.
^ pala. 22 Mo nisi o faamatalaga e faatatau i suiga o lo tatou malamalamaga, tagaʻi i Le Olomatamata: Oketopa 15, 1995, itulau 23-28; Ianuari 15, 2008, itulau 20-24; Iulai 15, 2008, itulau 17-21; Iulai 15, 2013, itulau 9-14.